text:
Friday, August 10, 2012
डॉ. कैलाश कुमार मिश्र - चन्दा
डॉ. कैलाश कुमार मिश्र
चन्दा
राघवकेँ चन्दाक संगति सोहनगर लगैत छलन्हि। राघव आ चन्दा समवयस्क रहथि- लगभग पंद्रह बर्खक। दू-चारि मासक दुनूमे कियो छोट तँ कियो पैघ। चन्दा छलीह सांवरि, सुन्दरि। शरीरसँ पुष्ट मुदा लोथगर नै। सांवरि चाम मुदा चमकैत। आँखि मध्यम कदक मुदा रसगर। ठोर मोट मुदा चहटगर। नाक पातर आ नोक लेने। शाइद राघव केर दृष्टिमे सुन्दरताक नीक विवरण यएह छलन्हि। चन्दा छलीह चंचल, कनीक ठसकसँ भरल आ ऐ गुमानमे तनल जे ओ दबंग पिता एवं दबंग परिवारसँ छथि! चन्दाकेँ केवल दू बहिन आरो छलथिन्ह। एक्को भाइ नै। तँइ चन्दा अपनाकेँ बेटा बुझैत छलीह। पन्द्रहम वयसिमे अएलाक उपरान्तो चन्दा अपन उन्नत वक्षकेँ नै झपैत छलीह। ऐमे हुनक उदेस अपनाकेँ कामुक बनेबाक नै छलन्हि बल्कि बेटा जकाँ बेटी छथि तइ बातक गुमान छलन्हि! मुदा जुआनीक दरबज्जा खटखटबैत वक्ष, नाक, आँखिक गुमानसँ की मतलब! चन्दाक गुमानमे हुनकर शारीरिक अंग अपन कामुकताक भावकेँ अनेरे प्रदर्शन करए लगैत छलन्हि। आर-तँ-आर चन्दा राघव एवं अन्य समवयस्की छौड़ा सभ संगे कखनो कबड्डी तँ चोरा-नुक्की खेलाए लगैत छलीह। जखन कबड्डी खेलाइत छलीह तँ चेतऽकऽबऽड्डी..... डी...डी...डी... करैत हुनकर वक्ष सेहो शब्दक लयक संग संगीतक धुनमे मस्त भऽ ऊपर-नीचा होमए लगैत छलन्हि।
कतेको बेर जखन चन्दा कबड्डी पढ़ैत राघव दिस अबैत छलीह, राघवकेँ मारबाक हेतु, तँ राघव चन्दाकेँ पकड़बाक प्रयास करैत छलाह। प्रयास ई जे चन्दाक साँस टूटि जाइन्हि। मुदा चन्दा ऐ प्रयासमे, जे बिना साँस तोड़ने राघवकेँ छू ली, आ बिना राघवक चंगुलमे कबड्डी पढ़ैत अपना दिसि आपस भऽ जाइ। एक-आध बेर चन्दा अपन रणनीतिमे सफलो भेलीह। मुदा अन्तत: छलीह लड़की। केना सकितथि, राघवक ठोस, बलिष्ठ कद-काठीक समक्ष? अधिकतर समैमे राघव चन्दाकेँ पकड़ि लैत छलथिन्ह। आब चन्दा राघवसँ अपनाकेँ छोड़ेबाक हेतु पूरा प्रयास करैत छलीह। राघव सेहो अपनाकेँ एे प्रयासमे लगा लैत छलाह जे बिना साँस टुटने चन्दा नै छुटथि। ऐ नोक-झोकमे बिना कुनो गलत भावनाक कतेको बेर छीना-झपटी करैत राघव केर हाथ अनायास चन्दाक वक्षपर लागि जाइत छलन्हि। चन्दा बुझैत छलीह जे राघव कुनो दोसर विचारसँ ई सभ नै कऽ रहलाह अछि। तँए चन्दाक मुँहपर कुनो तामस, लज्जाक भाव, प्रतिकार, घृणा आदिक भाव नै अबैत छलन्हि। बिल्कुल स्वभाविक रहैत छलीह। मुदा कहि नै किए राघवक कठाेर हाथक स्पर्शकेँ अनुभव करैत छलीह। हुनका किछु-किछु होमए लगैत छलन्हि। आँखि अनेरे आनन्दातिरेकमे मुना जाइत छलन्हि। की होइत छलन्हि तकरा ओ शाइद केवल अनुभव कऽ सकैत छलीह, ओकर बखान शब्दक माध्यमसँ संभव नै। एहने हालति राघवोक होइत छलन्हि। नहुु-नहु राघवकेँ एना लागए लगलन्हि जेना चन्दाक बगैर जीवन अर्थहीन हुअए। चन्दासँ जइ दिन राघव भेँट नै करथि तइ दिन मोन खिन्न भऽ जाइन्हि। चन्दा सेहो राघवसँ ओतबे सिनेह करैत छलीह। मुदा राघव आर चन्दाक सिनेह छल निश्छल!
राघव छलाह आर्थिक रूपसँ विपन्न ब्राह्मण कुलक बालक। एकर ठीक विपरीत चन्दा छलीह एक सुभ्यस्य ब्राह्मण कन्या। चन्दाक पिताकेँ तेरह बीघा ठोस खेतिहर जमीन छलन्हि आ खूब नीक लगानी केर कार्य चलैत छलन्हि। चन्दाक पिताक नाओं छलन्हि बुलेसर। बुलेसर बलंठ छलाह। छह फुट्टा मर्द, पहलवान, केवल अपन नाओं आ संख्याक ज्ञान छलन्हि। लगानीक ललका बहीकेँ कऽ-टऽ कऽ लिखैत-पढ़ैत छलाह। गरीब लोक सभकेँ सूदिपर टाका दैत छलथिन्ह। बन्धकमे गहना, बर्तन, जमीनक कागत इत्यादि राखि लैत छलथिन्ह। सूदिक-दर-सूदि जखन गरीब लोक सभ आसिन-कातिक मासमे भूखे मरए लगैत छल तँ बुलेसर बाबू ओतए सबैया-डेओढ़ापर धान अथवा आन अन्न लेमए जाइत छला। बुलेसर बाबू अपने हाथे अन्न जोखैत छलाह। एक मोनक बदला हमेशा ३८ सेर दैत छलथिन्ह। ओहूमे अनाजमे धूल-माटि मिलल। छाँटल पखरा अथवा आन कुनो मोटका धान। आ लेबए काल एक मोनक बदला ४१ सेरक आसपास लैत छलाह।
कतेको लोक पाइ दैयो दैत छलन्हि, तैयो अपन लगानीक ललका बहीसँ नाओं नै कटैत छलथिन्ह। चारि-पाँच बर्ख चुप भऽ जाइत छलाह। फेर एकाएक एक दिन बही लऽ कऽ ओइ व्यक्तिक घरपर महाजन बनि पहुँचि जाइत छलाह, तगेदा हेतु। बेचारा परेशान! मुदा अपन बलंठीसँ चूर बुलेसर बाबू ओइ व्यक्तिक गरदनि अपन गमछासँ जकड़ि लैत छलाह। फेर ओकरा लाचार कऽ दैत छलथिन्ह पंचैती बैसेबाक लेल। पंच की तँ छह-सात चमचाक दल। सभ बुलेसर बाबूक हँ-मे-हँ मिलबैबला। सभ हुनके सबहक बात कहएबला। बेचारा असहायक बातकेँ के सुनैत अछि? लाचार कऽ ओइ व्यक्तिसँ ओकर जमीन आर गहना इत्यादि हथिया लैत छलाह। अही प्रक्रियासँ चारि बीघासँ तेरह बीघा जमीन भऽ गेल छलन्हि बुलेसर बाबूकेँ।
एकबेर तँ बुलेसर बाबू एहेन काज केलन्हि जेकरा लोक अखनो धरि नै बिसरल अछि- नृशंसकारी, जघन्य, हत्या समान, बल्कि साक्षात हत्या! एना भेलैक जे टुनटुनमा मलाह बुलेसर बाबूसँ अपन पत्नीक इलाजक हेतु तीन सए टाका सूदिपर लेलकन्हि। ई कहि जे छह मासमे सूदिक संग आपस कऽ देतन्हि। मुदा किछु कारणवश एक बर्ख धरि आपस नै कऽ सकलन्हि। एक दिन प्रचण्ड जाड़सँ कपैत टुनटुनमा राघवक दरबज्जापर आबि राघवक पितामह संगे घूर तापि रहल छल। ओ तमाकुल चुना राघवक पितामहकेँ देलकन्हि आ अपनो खेलक। किछु कालक बाद अपन एक लठैतक संग बुलेसर बाबू सेहो राघव केर दरबज्जापर घूर तापऽ आबि गेलाह। टुनटुनमाकेँ देखैत मातर हुनका तामस चढ़ि गेलन्हि। वीभत्स गारि देमए लगलथिन्ह ओकरा-
“रौ बहान ...ोद! तूँ एखन धरि पाइ आपस नै केलेँ?”
टुनटुनमा कहए लगलन्हि- “मालिक! हमर हाथ तंग अछि। बेटा कलकत्तासँ आबैबला अछि। अबिते मातर दऽ देब, बिथुत नै करब।”
मुदा बुलेसर बाबूक तामसे दुर्वासा बनल छलाह। आरो गारि पढ़ैत गमछा टुनटुनमाक गरदनिमे फँसा उठा लेलथिन्ह। टुनटुनमा लाचार भऽ घेँघयाए लागल। बुलेसर बाबू सोहाइ चमेटा ओकरा कानक जड़िमे मारलथिन्ह। हे भगवान! जाड़क मास बुढ़ शरीर, भुखाएल पेट, जीने काया, बेचारा टुनटुनमाक कानसँ खून बहए लगलै। मुदा तखनो बुलेसर बाबूकेँ संतोष नै भेलन्हि। गमछासँ टुनटुनमाकेँ घिसियाबए लगलाह। ई देखि राघवकेँ पितामहकेँ भेलन्हि जे कहीं टुनटुनमा हुनके दरबज्जापर नै मरि जान्हि। ओ बीचमे आबि गेलाह आ कहलखिन्ह- “हौ बुलेसर! ई हमरा दरबज्जापर आएल अछि। मरि जएतै। अतए किछु नै करहक।”
ऐ बातपर बुलेसर बाबू कहलखिन्ह- “ठीक छै कारी कक्का, हम ऐ सार मलहाकेँ धोबिया गाछी लऽ जाइ छी।”
ई कहि टुनटुनमा गरदनिमे फँसाओल गमछा घिचैत ओकरा धोबिया गाछी दिसि लऽ गेलन्हि। मरैत कि नै करत, बेचारा टुनटुनमा जेना कसाइ लग गाए जाइत अछि तहिना बुलेसर बाबूक संग विदा भेल। आ बुलेसर बाबू जखन धोबिया गाछी गेलाह तँ एक लात मारि टुनटुनमाकेँ धरतीपर पाड़ि पुन: एक ऐँर मारलखिन्ह। फेर अपन ठेंगा ओकर निकासमार्ग -गुदामार्ग- मे घुसा देलथिन्ह। खूनक फुचुक्का निकलि पड़लैक। बेचारा ओतहि कनैत बेहोश भऽ गेल। मुदा बुलेसर बाबूक चेहरापर अफसोस पसरि गेलनि आ मुँहसँ निकलन्हि- “ठेंगो अपवित्र भऽ गेल!”
टुनटुनमाकेँ ओतहि ओही हालतिमे छोड़ि ओ अपन घर दिसि विदा भऽ गेलाह।
लगभग आधा घंटाक पछाति ऐ घटनाक जानकारी टुनटुनमाक बेटाकेँ भेलै। ओ ओकरा उठा कऽ घर लऽ गेलै। पैसा नै रहै तँए देसी दबाइ प्रारम्भ केलकै। भरि पेट खेबाक सेहो सामर्थ्य नै, तइ मनुक्खपर एहेन अत्याचार! बेचारा टुनटुनमा १० दिनक भीतर कराहि-कराहि कऽ मरि गेल। मनुक्खपर मनुक्ख द्वारा एहेन अत्याचार! हे भगवान किए नै देखै छी एहेन लोक सभकेँ। किछु अही तरहक विचार राघव लेल किशोरक मनमे अएलन्हि, जखन टुनटुनमाक सम्बन्धमे पता लगलन्हि। मुदा बुलेसर बाबूक हृदैपर कुनो प्रभाव नै पड़लन्हि। ओ अपन बलंठगिरीमे लागल रहलाह।
बुलेसर बाबूक दू व्यक्तित्व छलन्हि। लहनाक मामलामे ओ बलंठ, हृदैहीन, कसाइ आ कईंया छलाह। ठीक एकर विपरीत पिताक रूपमे स्नेहशील, उदार आ अनुरागी। राघवकेँ चन्दाक नेनपनक दृश्य यादि आबए लगलन्हि। जखन चन्दा चारि-पाँच बर्खक छलीह तँ बुलेसर बाबू सदिकाल चन्दाकेँ अपना कन्हापर चढ़ेने रहैत छलाह। दुलारक अन्त नै। चन्दाकेँ सदिकाल चन्दा बेटा कहि सम्बोधित करैत छलाह। चन्दा अगर कुनो कारणे रूसि जाइत छलीह किंवा कनैत छलीह तँ बुलेसर बाबू चन्दाकेँ कोरामे उठा गीत गाबि-गाबि बौसैक प्रयास करैत छलाह। गीतक आखरि किछु ऐ प्रकारक होइ छलै-
“चन्दा तोरे देबौ गे
सभ धन तोरे देबौ गे
तेरह बीघाक जोता चन्दा तोरे देबौ गे
गहना तोरे देबौ गे
सोना-रूपा तोरे देबौ गे....।”
आ गुमानसँ तनल चन्दा शनै: शनै: कानब बन्न कए अपन पिताक चौरगर छातीसँ चिपकि जाइ छली। पिता-पुत्रीक अगाध प्रेम। एहेन प्रेम जइमे प्रेमाधिक्य आ सिनेहक धार सदिखन बहैत रहैत छल।
राघवक किशोर मनमे बुलेसर बाबूक प्रति धोर घृणा उत्पन्न होमए लगलन्हि। मन होन्हि जे बुलेसराकेँ उठा कऽ पटकि दी बीच चौबट्टियापर, लाते-लाते खनि दी। मुदा ई हुनका नीक जकाँ ज्ञात छलन्हि जे बुलेसर बाबूक समक्ष हुनकर परिवारक अस्तित्व शून्य छलन्हि। आर-तँ-आर राघव केर पिता सेहो बुलेसर बाबूसँ ऋण लेने छलथिन्ह। फेर राघवकेँ विचार अएलन्हि जे किए नै चन्दासँ बात कएल जाए? मुदा फेर ओ अपनाकेँ चेतलाह। चन्दा तँ थिकीह अन्तत: बुलेसरेक बेटी ने। साँपक गर्भसँ कुनो हंस जन्म लेलकैक अछि। साँपक नेना साँपे जकाँ डसबे करतै। चन्दाकेँ कहने की लाभ? ऊपरसँ अगर चन्दा अपन पितासँ शिकाइत करतीह तँ हमरो घरमे विपत्तिक भूकम्प आबि जाएत!
...ई सोचैत राघव चुप्पी साधि लेलन्हि। मुदा जखन-जखन टुनटुनमा बेटाकेँ बापक कर्म करैत देखैत छलाह तखन-तखन घृणा आ पश्चातापक ज्वारिमे जरए लगैत छलाह। मुदा छलाह बेवश! लचार!! मरैत लोक की नै करैए!!!
कहि नै किए चन्दा राघवक बिना अपनाकेँ अनेरे बेचैन अनुभव करए लगली। एकबेर राघव आठ दिनक हेतु मातृक गेलाह, चन्दाकेँ बिना कहने। चन्दा राघव केर घर लगका पोखरिमे नहाए अएलीह। जखन राघवकेँ नै देखलन्हि तँ मनमे ई भेलन्हि जे राघव कतौ इम्हर-उम्हर चलि गेल छथि किछु क्षणक हेतु। मन तँ नै लगलन्हि। चुप-चाप जल्दी-जल्दी स्त्रगनाही घाटपर जाए पोखरिमे डुम देलीह। एक लोटा अछिंजल लए ओतुक्के पंचमुखी महादेवपर आधा मनसँ जल ढारलन्हि। राघवसँ भेँट नै भेलन्हि ऐ बातक कचोट करैत घर चलि गेलीह। घर जाए आधा मनसँ आधा-छीधा अन्न खेलीह आ सोझे आमक गाछी आम ओगरए लेल चलि अएलीह। आमोक गाछीमे चन्दाकेँ मन नै लगलन्हि। चन्दा मोने-मन भगवानसँ प्रार्थना करए लगलीह- “हे भगवान! जल्दी-जल्दी राति करू। सूति रही। जल्दी-जल्दी भोर करू जे राघव भेट जाए।”
मुदा राघव तँ आठ दिनक हेतु गामेसँ बाहर भऽ गेल छलाह। खएर! चन्दा मुन्हारि साँझक बाद घर अएलीह। माय पुछलखिन्ह-“चन्दा, अतेक देरीसँ किअए अएलेँहँ?”
चन्दा बजलीह- “चोरा सभ आम तोड़बाक फिराकमे छल। सोचलौं जखन मखना रखबार आबि जाएत तखने कलम छोड़ब।”
चन्दाक ऐ जबाबसँ प्रसन्न भऽ बुलेसर बाबू अपन सीना चौड़ा करैत पत्नीकेँ कहलखिन्ह- “बुझलिऐ, कतेक ज्ञानी आ बुझनुक अछि अप्पन चन्दा? चन्दा सन भगवान अगर बेटी देथि तँ बेटाक कुन प्रयोजन?”
तइपर चन्दाक माय कहलखिन्ह- “अहाँ अनेरे बजैत छी। लड़कीकेँ कुनो हालतिमे साँझ भेला उत्तर घरसँ बाहर नै रहबाक चाही। समए-साल खराप चलि रहल छै। कुनो ऊँच-नीच भऽ गेलै तँ की हेतै।”
मुदा बुलेसर बाबू कतए चुप हुअएबला छलाह। कहलखिन्ह- “की बाजि रहल छी? केकरा हिम्मति छै जे हमर चन्दा संग कनीकबो बद्तमीजी करए। जे सोचबो करत तकर आँखि निकालि लेबै।”
मुदा चन्दा अपन माता-पिताक वाक्-युद्धमे हिस्सा नै लेलन्हि। बिना कुनो हर्ष-विषादक चुपचाप ठाढ़ि रहलीह।
चन्दा मोने-मन प्रसन्न भेलीह- “चलू, बाबूजी हमरा अतेक सिनेह करैत छथि। हे भगवान! जन्म-जन्म भरि एहने पिता देब। ओना माइयो कुनो अधलाह नै कहलनि। अतेक साँझ धरि आमक गाछीमे हमरा नै रहबाक चाही।” मुदा माता-पिताक प्रसंगसँ चन्दाकेँ एक लाभ ई भेलनि जे चन्दा राघवक कमीकेँ किछु क्षणक हेतु बिसरि गेलीह। भोजन-भात करैत रातिक आठ बाजि गेलै। चन्दा अपन दू छोट बहिन सबहिक संग सूति रहलीह। कनीकाल राघवकेँ स्मरण एलन्हि। तामसो चढ़लन्हि- “कतए चलि गेलाह राघव! भेँट नै भेलाह।” फेर भेलन्हि, “भऽ सकैत अछि कुनो प्रयोजनसँ कतौ गेल होथि। काल्हि तँ भेँट भइये जाएत। मोन भेलन्हि, राघवकेँ पुछबनि जे कतए गेल रही। मुदा लोक अगर सुनत तँ की कहत। राघव सेहो की सोचताह! फेर विचारलन्हि, किछु नै कहबन्हि।” अही तरहक अनेक विचारक श्रृंखलामे चन्दा तल्लीन भऽ गेलीह। पता नै सोचैत-सोचैत कखन निसभेर भऽ गेलीह।
भोरे उठि चन्दा नवका पोखरि दिस स्नान करक हेतु विदा भेलीह। सोमक दिन रहै। माय कहलथिन्ह- “चन्दा, पंचमुखी महादेवकेँ आइसँ हरेक सोम एगारह लोटा अछिंजल चढ़ाउ। गंगेश पण्डित कहलन्हि अछि जे ऐसँ अहाँक कल्याण हएत।”
बुलेसर बाबू पत्नीसँ पुछलखिन्ह- “गंगेश पण्डितजी कल्याणक अर्थ की कहलन्हि?”
चन्दाक माय- “कल्याणक अर्थ ई भेल जे चन्दाकेँ योग्य घर-वर भेटतनि। सोम दिन महादेव आ पार्वतीक दिन छन्हि। सोमक जल ढारक बड्ड महत छै। तइसँ सोचलौं, गंगेश पण्डित जीक उक्तिसँ चन्दाकेँ अवगत करा दियन्हि।”
बुलेसर बाबू पत्नीक बातकेँ स्वीकृति गर्दनि हिला देलखिन्हि। किछु बजलाह नै। मोने-मन भोलानाथसँ व्याहुत बेटी लेल नीक वरक वरदान अवश्य मंगलन्हि। सभकेँ ठसकसँ लगानीपर द्रव्य आ वस्तु देनिहारक हाथ आइ भगवान भोलानाथ लग आर्त-भावसँ लेबाक लेल पसरल छलन्हि। कनीक क्षण लेल अनुभव भेलन्हि जे बेटीक बाप भेनाइ केकरा कहैत छैक!!
खएर! चन्दा फुलडाली, फुलही लोटा, वस्त्र, बांसक कर्चीक दतमनि लऽ नवका पोखरि दिस विदा भेलीह। एकपेरिया रस्तामे चलैत मोने-मन उमंगमे डूमल जे आइ राघवसँ भेँट हएत। उल्लसित मोनसँ चलैत नायिका सेहो एकपेरिया रस्तापर अपन शरीर आ सोचक संग एक अनुपम सामंजस्य स्थापित कऽ लैत अछि। मोन जेना-जेना अपन सोचमे उतार-चढ़ाव, गति, उद्वेग, तरंग अनै छै, तहिना शरीरक अंग सभ प्रदर्शन कए मोनक भावनाकेँ व्यक्त करै छै। चन्दो संग सएह भेलन्हि। भरि रस्ता चन्दा कखनो राघव तँ कखनो अपन माइक कहल आदेशक सम्बन्धमे सोचैत रहली। राघवपर चन्दाकेँ तामस आ सिनेहक भाव एक्के संग आबए लगलन्हि। तामस ऐ हेतु जे राघव कतए गेला बिना कहने। सिनेह ऐ दुआरे जे राघव बड्ड नीक लोक अछि। सोचलन्हि- गरीब तँ छथि राघव, मुदा छथि व्यवहार आ विचारसँ नीक। चन्दाकेँ एक क्षण लेल पहिल बेर ई एहसास भेलन्हि जे शायद राघव हुनका जीवनमे बहुत पैघ स्थान रखैत छथिन्ह। चन्दाकेँ यादि आबए लगलन्हि कबड्डी आ नूका-चोरी। चन्दाकेँ यादि एलन्हि तीन-चारि वर्ष पूर्वक एक घटना जखन चन्दा किछु आर लड़का-लड़की संगे मिलि कऽ कनिया-पुतराक खेल खेलाइत छलीह। राघव सेहो अइ खेलक पात्र छलाह। राघवक घरमे कियो नै रहन्हि। दुपहरियाक समए छलै। पाँच-छह नेना सभ कनिया-पुतरा खेलाए लागल। भेलै ई जे ऐ खेलमे एक वर आ एक कनिया हेतै। कनियाक पिता आ माता हेतै। वर आ कनियाक बिआह हेतै। गीत-नाद आ विधि बेवहार हेतै। चन्दा बनलनि कनिया आ राघव बनला वर। दुनुक बिआह भेलन्हि। गीत-नाद भेलै। चतुर्थी भेलन्हि। कोहबर बनलै। कोहबर घरमे चन्दा आ राघव वर कनिया बनि आराम करए गेलाह। कोहबर घर की तँ राघवक पिताक मच्छरदानी टांगि ओकर चारू कात नूआसँ झांपि देल गेलै। राघव आ चन्दाकेँ कोहबर घरमे राखि सभ बच्चा सभ थोड़ेक कालक हेतु बाहर चलि गेल। राघव आ चन्दा अपना-आपकेँ ठीकेमे वर-कनियाँ मानि एक दोसरकेँ पकड़ि सूति रहला। कनीक-कालक बाद बच्चा सभ आबि गेलै।
चन्दा यएह सभ सोचैत-सोचैत नवका पोखरि दिस जाइत छलीह। कखनो कमर लचकन्हि तँ कखनो वक्ष हिलए लगन्हि। कखनो नितम्ब डग-मग करए लगन्हि तँ कखनो आनंदातिरेकमे अबिते चलबाक गति तेज भऽ जाइन्हि। जखन तेज चलथि तँ वक्ष आ जखन नहु-नहु आनन्दित होइत चलथि तँ नितम्ब डोलए लागन्हि। दुनू अवस्थामे चन्दा लगैत छलीह सुन्दरि, आकर्षक......।
फेर चन्दाकेँ भेलन्हि जे राघव तँ हमर कुनो मूलो-गोत्रक नै छथि। तखन की चन्दा आ राघवक बिआह भऽ सकैत छन्हि? फेर सोचलन्हि, केना हेतै? एक्के टोलमे जे छी। आर राघव तँ गरीब घरसँ छथि। हमर पिता कखनो ऐ लेल तैयार नै हेताह। ई सोचैत चन्दाक चालि मध्यम भऽ जाइन्हि। माथपर पसीना आबए लगलन्हि। चेहरा उदास भऽ गेलन्हि। मुदा सुन्दरता अपन दोसर रूपमे प्रस्फुटित होइत रहलन्हि। नितम्ब नहु-नहु उभार प्रदर्शित करए लगलन्हि। आब चन्दा अपन बिआहक संबंधमे सोचए लगलीह। केकरासँ बिअाह हएत? ओ लड़का केहेन हेतै! हमरा संग ठीक बेवहार करत की नै? छोटकी बहिन सभक जिम्मेवारी माय असगरि केना सम्हारतीह। आदि-आदि। फेर चन्दा अपना-आपकेँ भगवान भोलानाथपर छोड़ि देलन्हि। मोने-मन गाबए लगलीह- “पूजाक हेतु शंकर, आएल छी हम भिखारी।”
यएह सोचैत-सोचैत चन्दा आबि गेलीह नवका पोखरि लग। पोखरिसँ ठीक पहिने राघव केर दलान। दलानपर राघवकेँ पुन: नै देखलखिन्ह। मोन रोष आ अव्यक्त विरहसँ विदग्ध भऽ गेलन्हि। चारू कात देखलनि। मुदा राघव कतौ नै। चन्दाक मुँह ओइ फूल जकाँ मुरझा गेलन्हि जकरा तोड़ि लोक जेठक प्रचण्ड रौदमे छोड़ि दै छै। निष्ठुर राघव किए कतौ बिना कहने चलि गेलै?
खएर! चन्दा चारू कात राघवकेँ तकलन्हि। मुदा राघव जखन घरपर रहतथि तखन ने चन्दाकेँ भेट होइतन्हि। अन्तमे चन्दा मन्दिरक पाछाँ फुलवारीमे फूल लोढ़ए गेलीह। चम्पाक गाछमे पीअर-पीअर रमनगर आ सुगन्धित चम्पा फुलाएल रहै। रहैक मुदा बड़ उँचका ठाढ़िपर फुलाएल। चंदा सोचलीह, चलू अही बहाने राघवक घर जाइत छी। ई सोचैत चंदा राघवक घरपर आबि गेलीह। राघवक मायकेँ पुछलखिन्ह- “काकी, हमरा चम्पा-फूल पंचमुखी महादेवकेँ चढ़ेबाक अछि। मुदा फूल तँ बड्ड उँचका डारिपर फड़ल छै। हम नै पबैत छी। कनी राघवकेँ कहबनि जे किछु फूल तोड़ि देताह?”
राघवक माय कहलखिन्ह- “बुच्ची, राघव तँ मातृक काल्हि भाेरे गेल। कलकत्तासँ ओकर छोटका मामा-मामी सपरिवार आएल छथिन्ह। कहि कऽ गेल अछि जे सात-आठ दिनक बाद आओत। आब अहीं कहू जे केना फूल टुटत?”
फेर किछु देर सोचैत राघव केर माय अंगनासँ एक गोट पाहुनकेँ बजेलखन्हि। जे जरैलसँ अपन बहिन लग आएल छलाह। ओइ पाहुनकेँ कहलखिन्ह- “यौ पाहुन, ई थिकीह चन्दा, हम्मर गामक बेटी। हिनकर पिता बड्ड कलामा। ई भगवान पंचमुखी महादेवकेँ चढ़ेबाक लेल किछु चम्पा फूल तोड़ए चाहैत छथि। मुदा फूल गाछक फुनगीपर लागल छै। कनी अहाँ हिनका फूल तोड़ि दियौन्ह। फूल तोड़ैबलाकेँ सेहो फूल चढ़बैबला अतेक धर्म होइ छै। राघव रहैत तँ कुनो बाते नै। ओ मातृक गेल अछि। कनी, अहीं फूल तोड़ि दियौन्ह चन्दाकेँ।”
पाहुन हाथमे लग्गी लऽ बिना किछु कहने चम्पा फूल तोड़ए लेल चन्दा संग बिदा भेलाह। चन्दाक मुँह जेना लटकि गेलन्हि। गाल जेना सियाह भऽ गेलन्हि। आँखि नोराह भऽ गेलन्हि। ठोर सुखाए लगलन्हि। छाती धरकए लगलन्हि। मुदा जवानी केर दरबज्जापर आबि गेल चन्दा सोचलनि जे कनिया काकी अर्थात् राघवक मायकेँ धन्यवाद अवश्य देल जाए। जाइत-जाइत कहनखिन्ह- “कनियाँ काकी, पाहुन खराप तँ नै सोचताह?”
राघवक माय झट दऽ उत्तर देलखिन्ह- “की सोचै छी बुच्ची? पाहुन आन कियो नै छथि। जरैलवाली कनियाँक भाय छथिन। बहिनक ननदि लेल फूल कनी तोरि देलखिन्ह तँ की भऽ जेतन्हि। अहाँ निश्चिन्तसँ जाउ।”
चम्पा फूल अपन फुलडालीमे राखि चंदा स्त्रीगनाही घाटमे स्नान केलनि। माइक आज्ञाकेँ मानैत डोले-डोले अछिंजल लऽ एगारह लोटा जल पंचमुखी महादेवक ऊपर ढाड़लनि। लगभग १५ मिनट धरि महेशवानी, नचारी इत्यादि सेहो गौलीह। आ अन्तत: घर दिस बिदा भेलीह।
घरपर माय पुछलखिन्ह- “चन्दा, पंचमुखी महादेवकेँ जल चढ़ेलौं बेटी?”
चन्दा बिना किछु कहने गर्दनि हिलबैत हँ कहि देलखिन्ह। माइक मोन तिरपीत। जल्दीसँ चन्दाक आगूमे भोजन परसि देलखिन्ह। मुदा चन्दा मोनसँ नै खेलीह। राघवक यादिमे डुमल रहलीह। केकरो लग नै बजलीह अपन वेदना। समए बीतए लगलै। एक दिन बुलेसर बाबूक पत्नी अर्थात् चन्दाक माय बुलेसर बाबूकेँ कहलखिन्ह- “सुनै छी, चन्दा आब बिआह जोगरक भऽ गेल अछि। हमरा सभक बेटा ई तीनू बेटिये अछि। तँए नीक घर-वर ताकि ऐ तीनूक बिआह कऽ दिऔ। सम्पति राखि की करब? जखन तीनू बेटीक बिआह भऽ जाएत आ ओ सभ अपन-अपन सासुर बसए लागत तँ घराड़ी आ किछु कलम छोड़ि तमाम सम्पति बेच, सभ पैसाकेँ बैंकमे राखि अपने दुनू प्राणी काशी चलि जाएब। बैंकक सूदिसँ जीवन चलत। नौमनी तीनू बहिनकेँ बना देबै। मुदा ई सभ तखन सम्भव अछि जखन अहाँ जीमन, लगानी, वस्तु, पैसा इत्यादिक बँटवारा कऽ लेब। कहियनु कन्हाइ बाबूकेँ जे बाँटि कऽ सभ वस्तु व हिस्सा बराबरि कऽ कऽ दऽ देथि।”
बुलेसर बाबू कहलखिन्ह- “हँ, हँ। कन्हैया किए नै देत। ओकरा तँ तरीकासँ हमरा जेठांस देमाक चाही। बपौती सम्पतिक अलाबे जे अर्जन भेल अछि तइमे हम्मर योगदान कन्हैयासँ बहुत बेशी अछि। हम काल्हिये कन्हैय्या लग ई प्रस्ताव राखैत छी।”
बुलेसरकेँ पत्नी कहलखिन्ह- “जखन कन्हाइ बाबू दऽ देताह तखने कहब। कहि नै किएक हम मोन बड्ड घबरा रहल अछि।”
बुलेसर बाबू बजलाह- “अहाँ अनेरे घबराइ छी। स्त्री छी स्त्रीगन जकाँ रहू। जाउ भोजन-भात बनाउ गऽ। हम काल्हिये कन्हैया लग ई प्रस्ताव राखब आ एक मासक भीतर सभ चीज बाँटि लेब। फेर नीक जकाँ तीनू बेटीक बिआह करब। आब ऐ केर अलाबा हमरा सभक कार्ये की?”
दोसर दिन दुपहरमे बुलेसर बाबू दरबज्जापर अपन छोट भाए कन्हाइ बाबू लग बैसल रहथि। कन्हाइ बाबू कनीक बुलेसर बाबूसँ ज्यादा पढ़ल छलाह। मुदा पाँचसँ ज्यादे नै। एक नम्बरक घुइयाँ आ कइयाँ। कन्हाइ बाबूकेँ चारि बालक आ दू बालिका। बालक सभ पढ़ैमे भोथ मुदा कन्हाइ बाबू घरेमे मिडिल स्कूल केर एक मास्टर साहेबकेँ रखैत छलाह। हुनका मुफ्तमे भोजन आ रहबाक व्यवस्था कऽ देने छलखिन्ह। कखनौं कालकेँ किछु आर्थिक मदति सेहो कऽ दैत छलखिन्ह। कृतज्ञ मास्टर नियमित रूपसँ कन्हाइ बाबूक भोथ आ नालायक बेटा सभकेँ पढ़बैत रहैत छलाह। कन्हाइ बाबू चोरा-चोरा कऽ पैसा इत्यादि अपन पत्नी तथा बेटा सबहक नामसँ गामक पोस्ट आॅफिस तथा अपन सासुरमे रखैत छलाह। ऐ बातक जानकारी बुलेसर बाबूकेँ नै छलन्हि। कन्हाइ बाबू मोने-मोने ई प्लान कऽ रहल छलाह जे बुलेसर बाबूक बेटीक बिआह कुनो सामान्य परिवारमे करा बुलेसर बाबूक तमाम जमीन आ चल-अचल सम्पतिकेँ हथिया लेताह।
बुलेसर बाबू कहलखिन्ह- “कन्हैया, हम आ तूँ दुनू भाँइ एके संग रहलौं। मिल कऽ सम्पति बनेलौं। तोरा भगवान चारिटा लड़का देने छथुन्ह। मुदा हमरा तीनटा बेटिये अछि। ई तीनू बेटी हमरा लेल बेटासँ कम नै अछि। आब चन्दा बिआह जोगरक भऽ गेल अछि। आनो सभ उपरे-नीचाँ छै। चन्दाक माय हमरा सदिखन एकर सबहिक बिआह करा देबक हेतु कहैत रहैत छथि। हम सोचैत छी, जे मरला उत्तर हम्मर सम्पतिक हकदार यएह सभ हएत। फेर हम अपन जिबैत सम्पति बेचि एकरा सभकेँ नीक घरमे किए नै बिआह करा दिऐ? मुदा हमरा तँ अधिकार केवल अपन हिस्सापर अछि। सझिया-साझपर नै। तँए दुनू भाँइ अपन तमाम सम्पतिक बँटवारा कऽ लैत छी। तोहर की विचार, तों अनेरे चिन्ता नै कर।”
ई बात होइते रहैक तावतेमे चन्दाक माय आंगनसँ दरबज्जापर आबि गेलीह। कहए लगलखिन्ह- “सभ चीज ठीक छै कन्हाइ बाबू। मुदा बँटवारा तँ भऽ जेबाक चाही। सझिया-साझमे हमरा समस्या अछि, कुनो चीज करहौक मन हएत तँ मोन मसौसि कऽ रहए पड़त। बिआह-दानक बाद जे सम्पति रहतै से अहुना अहींक बच्चा सभक रहत। अहाँ हमरा सभकेँ सभ सम्पति बाँटि दिअ।”
कन्हाइ बाबू ऐ बातपर चिचिआइत बजलाह- “भौजी! अहाँ आंगन जाउ। हमरा दुनू भैयारीमे अहाँ नै बाजू। हमरा सभकेँ जेना हएत तेना करब। अहाँ जाउ। लप्प दनी दरबज्जापर आबि जाइत छी। जएब की नै?”
बुलेसर बाबू बीचेमे अपन पत्नीक बातक समर्थन करैत बाजि उठलाह- “कन्हैया, भौजी तँ वएह बात कहै छथुन्ह जे हम कहि रहल छिअह। तों तामस नै करऽ आ सम्पति बाँटि लए। सभटा लहनाक बही, द्रव्य-जात, पैसा इत्यादि एकठाम करऽ आ बाँटऽ।”
कन्हैया तामसे घोर भऽ गेलाह। कहए लगलखिन्ह- “भैया, लगानीमे बारह अना हम्मर अछि, केवल चारि अना तोहर। तों घरमे जोखैत छेँ, खेती करैत छेँ। हम चारू बापुत गामे-गामे, घरे-घरे जा कऽ तगादा करैत छी आ डुमल पाइ वापस लबैत छी।”
बुलेसर बाबूकेँ आँखिक आगू अन्हार भऽ गेलन्हि। बजलाह- “हम की नै केलौं। कर्म-कुकर्म सभ। राति-दिन तोहर संग देलियौ। लोक सभसँ झगड़ा-फसाद केलौं। आब कहैत छेँ जे द्रव्य-जात एवं पैसापर हम्मर हक केवल चारि आना? हे भगवानक डांगसँ डर कन्हैया!!! चल पाँचटा पंच बैसबैत छी। काल्हिये ऐ बातक निबटारा भऽ जेबाक चाही।”
कन्हैया कहलखिन्ह- “निबटारा की हेतै भैया, निबटारा भेले बूझऽ। तोरा चारि आना हिस्सा भेटतऽ द्रव्य-जात अा लहनामे।”
ई कहि कन्हैया अपन बड़ाका बेटाकेँ लगानी बला सन्दूकक चाभी देमए लगलाह।”
ई चीज बुलेसर बाबूकेँ बरर्दास्त नै भेलन्हि। तुरत झपटि कऽ चाभी छीनि लेलन्हि आ बाजए लगलाह- “रे ककर मजाल छै जे हमर आधा हिस्सा रोकि लेत। तकरा कुट्टी-कुट्टी काटि देबै।”
बुलेसर बाबू सन्दूकक चाभी छीनि घर दिस बिदा भेलाह। पाछाँसँ कन्हाइ बाबू हुनका भरि-पाज कऽ पकड़लन्हि आ हुनकर हाथसँ चाभी छीनए लगलाह। बुलेसर बाबू छलाह बलिस्ठ। एकै बेरमे कन्हाइकेँ उठा कऽ पटकि हुनकर छातीपर चढ़ि गेलाह। मुदा पाछाँसँ कन्हाइ केर ई बालक लाठी लऽ ताबर-तोर बुलेसर बाबूपर प्रहार कऽ देलकन्हि। कपार फूटि गेलन्हि। माथक शोनित पोछए लगलाह। अतबेमे कन्हाइ बाबू हुनकर हाथसँ चाभी छीनए लगलथिन्ह। मुदा बुलेसर बाबू चाभी नै देलखिन्ह। आब कन्हाइ बाबू तीनू-बाप बेटा मिल बुलेसर बाबूपर प्रहार करए लगलखिन्ह। हत्थम, लत्तम, जुत्तम आ लाठीक प्रहार। असगर बुलेसर बाबू की करितथि? देह चूर-चूर भऽ गेलन्हि। चाभी सेहो छिना गेलन्हि।
बेचारी पत्नी लाचार भऽ अपन देअर आ देअरक बेटा सभकेँ गारि दैत रहलीह। सरापैत रहतीह।
“निपुत्रापर हाथ उठेलक अछि। सर्वनाश भऽ जएतै। तड़पि-तड़पि कऽ मरत कन्हैया सरधुआ! कुस्टी फुटतै। वाक् बन्द भऽ जएतै। देहसँ गन्ध निकलतै। अपन संतान आ घरवाली तक काज नै अएतै।”
बुलेसर बाबूक पत्नी गारि पढ़ैत रहलीह आ अपन ढेर भेल पतिकेँ मरहम पट्टी करैत रहलीह। कनीक कालक बाद चौकसँ जीतू कम्पाउण्डर अएलाह आ बुलेसर बाबूकेँ मल्हम-पट्टी केलन्हि। दर्द बड्ड रहन्हि, तकर निवारण हेतु दूटा सूइ आ बहुत रास दवाइ सेहो देलकन्हि। बुलेसर बाबू कराहैत रहलाह। छटपटाइत रहलाह। चंदा पाथर भेल ठाढ़ छलीह। आँखिसँ नोर दहो-बहो खसैत रहलन्हि। गुमान जेना धरासाइ भऽ गेली।
जखन ऐ घटनाक जानकारी राघवकेँ भेटलन्हि तँ राघव मोने-मोन बड़ प्रसन्न भेलाह। राघवकेँ भेलन्हि जे आइ टुनटुन मलाहक अपमान आ ओकरा सतेबाक बदला बुलेसरकेँ नीक जकाँ भेटलन्हि। हलाँकि भोरे-भोर जखन पोखरिक कछेरपर चन्दाक मुँहकेँ देखलनि तँ कनीक कष्ट जरूर भेलन्हि। सदतिकाल गुमान आ ठसकसँ चूर चन्दा आइ ग्लानि आ वेदनाक मुद्रामे छलीह, खिन्न आ शान्त। शाइद असहाय सेहो। फेर यादि अएलन्हि बेचारा लाचार मल्लाहक दशा- आइ गाय जकाँ जे ई जनैत अछि जे ओ कसाइ लग बाध्य हेबाक लेल जा रहल अछि। तथापि ओ लाचार भऽ डंटाक भयसँ जाइत अछि कसाइखानामे। तहिना अपन फँसल गर्दनिक संग असहाय भय टुनटुन बुलेसर बाबू संगे अखाड़ा गाछी गेल छल। आ ओतए एहन यातना भेटलै जे ओही बेथे तड़पि-तड़पि कऽ प्राण तियागि देलक। जखन राघवकेँ ई बात सभ स्मरण अएलन्हि तँ फेर मोन प्रसन्न भेलन्हि। सोचलाह- “नीक भेल सार बुलेसरेकेँ! कसाइ बनैत छल। अपन तागति आ सम्पतिक नाशामे बतहा कुकुड़ बनल छल। आब बुझह।”
मुदा राघव चन्दाक प्रति प्रेमक भाव रखैत छलाह। कहि नै किए चन्दा सेहो राघवसँ कम सिनेह नै करैत छली।
ऐ घटनाक तीन दिनक बाद चन्दा दुपहरमे नवका पोखरिपर आबि पंचमुखी महादेवक मन्दिर केर पाछाँ फुलवारीमे अएलीह। राघव ओतय पहिनेसँ छलाह। आर कियो नै छलै। राघवकेँ देखैत चन्दा कहलखिन्ह- “राघव, अहाँकेँ एगो बात बूझल अछि?”
राघव बजलाह- “की?”
चन्दा कहलखिन्ह- “कन्हाइ काका हम्मर पिताकेँ बड्ड मारलखिन्ह अछि। हमर पिता छलाह असगर आ कन्हाइ काका तीन बापुत। गलती हमर पिताक केवल एतेक, जे ओ कहलखिन्ह जे तमाम सम्पतिक बँटबारा कऽ लिअ। ओ सभ जानवर जकाँ मारलकन्हि। कपार फोड़ि देलकन्हि। शरीरमे कम-सँ-कम २५ लाठी लागल छन्हि। पपियाहा चण्डेश्वर पंच जे अपनाकेँ सरकार बुझैत अछि, हमर पिताकेँ थाना नै जाए देलकन्हि। कहलकन्हि जे ऐसँ कन्यादानमे व्यवधान हएत। की ई हेबाक चाही?”
राघव बजलाह- “हँ चन्दा, हमरा सभ बात काल्हि जखन हम मातृकसँ एलौं, तँ ज्ञात भेल।”
एकाएक राघव केर धियान चन्दा दिस गेलन्हि तँ देखैत छथि चन्दाक आँखिसँ नोर खसि रहल छन्हि। राघव केर मोनमे चन्दाक प्रति दयाक भाव उमरि गेलन्हि। चन्दा लग गेलाह आ अपन गमछासँ चन्दाक नोर पोछए लगलाह। फुलवारीमे राघव आ चन्दाक अलाबे आर कियो नै छलै। चन्दो राघवकेँ पकड़ि कानए लगलीह। राघव चन्दाकेँ भरि पाँज कऽ पकड़ि लेलन्हि। राघवकेँ चन्दाक हृदैक धरकन स्पष्ट सुनाइत छलन्हि। बुझेलनि जेना चन्दा आ राघव हमेशाक लेल एक भऽ गेल छथि। चन्दा सेहो राघवक बाहिसँ ग्रसित भऽ अपनाकेँ सुरक्षित बुझैत छलीह। मुदा कनीकबे कालक बाद दुनू अलग भऽ गेलाह। भेलन्हि लोक देखत तँ की कहत???
कन्हाइ बाबू पंच लोकनिकेँ कहलखिन्ह- “अहाँ सभ चारिम दिन बैसारमे आउ। हम आब बुलेसर भैय्यासँ बँटबारा कऽ लेब।”
इम्हर कन्हाइ बाबूक बेटा आ पत्नी सभ मिलि कऽ दलाल रूपी लोभी पंच सभकेँ किछु-किछु प्रलोभन दऽ सभकेँ अपना पक्षमे कऽ लेलन्हि। ऐ तमाम प्लॉटसँ बुलेसर बाबू अनजान छलाह।
िनर्धारित दिन आ समैपर पंच सभ अएलाह। पंचायत शुरू भेलै। पंच सभ काचेँ गाए खेलाह। केवल ३० प्रतिशत लहना आ नगदी हिस्सा बुलेसर बाबूकेँ भेटलन्हि। खेत-पथार-घड़ारी इत्यादिमे आधा हिस्सा जरूर भेटलन्हि। चन्दाक माय भरि इच्छे पंच सभकेँ गारि पढ़लन्हि- “एक कप चाह, एक सेर तेल, पाँच सेर धानमे अपन इमान बेचैत अछि सरधुआ पंच। आ ई चन्द्रशेखर सरकार। ई तँ साक्षात यमराज अछि। बहुखौका! जवानीमे घरवालीकेँ खा गेल। दिन भरि चौकपर चाहक जोगारमे लागल रहैत अछि। बेटा कचरी-मुरही आ चाह बेचै छै। ओहीसँ गुजर चलै छै। सरधुआकेँ जरूर कन्हैयाक बहु सए-सैकड़ाक प्रलोभन देने हेतै। अगर भगवान कतौ हेताह तँ गुँह गीज कऽ मरत सरधुआ सरकार!!”
बँटबाराक बाद बुलेसर बाबूक पहिल उद्देश्य छलन्हि चन्दाक बिआह। एक दिन ओलारपर बैसल छलाह बुलेसर बाबू, तँ बाध दिससँ लूटन एलखिन्ह आ कहलखिन्ह- “बुलेसर भाय, अहाँ कन्हाइ लेल की नै केलौं। से कन्हाइ सम्बन्धक मर्यादाकेँ िबसरि गेल। अपने तँ मारबे केलक, बेटा सभसँ सेहो मरबेलक अहाँकेँ। एहेन जधन्य कृत्य! फाटू हे धरती!”
बुलेसर बाबू कनैत बाजए लगलाह- “की कहू लूटन भाय, ई भाए नै कसाइ थिक। हम साँपक पोवाकेँ पोसलौं। कुन-कुन कर्म नै कएल कन्हैया लेल। सभ बिसरि गेल। हे महादेव जनिहेँ तूहीं। जहिना हमरा कना रहल अछि तहिना ओहो कानत।”
लूटन बाबू बजलाह- “भाय, एक बात कहू? जटैतक बंगट पहलमानक दोसर बेटाक पहिल कनियाँ मरि गेल छै। प्रथम पत्नीसँ मात्र एक पुत्र छै, अपार संपति छै। लाठी केर जोरगर ओ सभ सेहो अछि, अगर अहाँ कही तँ चन्दाक बिआहक चर्चा करी। अगर ई काज भऽ गेल तँ कन्हाइ औकातमे आबि जएताह। अहाँ ताकतवर भऽ जाएब। चन्दा आ लड़कामे करीब चौदह बर्खक अन्तर छै। तइ लेल कुनो बात नै। पहलमान छै, अपना उमेरसँ दस बर्ख कम्मे लगै छै। आ चन्दो तँ ऊँचाइमे ठीक अछि।
लूटन केर प्रस्ताव बुलेसर बाबूकेँ नीक लगलन्हि। बजलाह- “कन्हैयाकेँ औकात देखेनाइ जरूरी।”
फेर कहलखिन्ह- “लूटन भाय, ई कार्य हमरा पसन्द अछि। चन्दा सभ तरहेँ ओइ घरमे राज करत। नौकर-चाकर सभ छै। कुनो वस्तुक कमी नै छै। लड़काकेँ पहिल पत्नीसँ एक बेटा छै तँ की भेलै? मुदा हमरा ऐ सम्बन्धमे कनिक चन्दाक मायसँ विमर्श करबाक अछि। हमरा विश्वास अछि ओ मना नै करतीह। काल्हि हम अहाँकेँ निचाेड़ बता देब।”
घर जाइते मातर बुलेसर बाबू चन्दाक मायसँ जरैलक बंगट पहलमानक बेटाक सम्बन्धमे बात केलन्हि। दोती-वर छैक, ई जानि चन्दाक माय कनी दुखी भेलीह परन्तु जखन आरो बातक जानकारी भेलन्हि तँ मानि गेलखिन्ह। फेर की छल, १५ दिनक अन्दर चन्दाक बिआह भऽ गेलन्हि।
जहिया चन्दाक बिआह रहन्हि तहिया राघव सेहो सरियाती दिससँ छलाह। जखन राघव चन्दाक वरकेँ देखलखिन्ह तँ मोन दग्ध भऽ गेलन्हि। १७ बर्खक चन्दाकेँ ३१ बर्खक वर। बाँहि सभपर गाँठ पड़ल। चौरगर हाथ। माथपर तलवार आ कटबाक चारि निशान! हे भगवान! चन्दा तँ बानरक हाथमे नारिकेर भऽ गेलीह। खएर! पीअर परिधानमे सजलि चन्दा बड्ड आकर्षक लगैत छलीह। बिआहमे बुलेसर बाबू तीन बीघा खेत बेचलाह।
छह मासक बाद चन्दा सासुर गेलीह। इम्हर राघव दिल्ली आबि गेलाह। राघव जखन चारि-पाँच बर्खक बाद गाम गेलाह तँ संयोगसँ चन्दा सेहो आएल छलीह। हलि कऽ काँट-काँट भेल! लोक सभकेँ पुछलखिन्ह तँ पता चललन्हि जे चन्दाकेँ कुनो असाध्य बिमारी भऽ गेल छन्हि जकर इलाज संभव नै छै। चन्दा श्रीहीन भऽ गेल छलीह। अधिकांश समए नैहरमे बितबैत छलीह। चन्दाक छोट बहिनक बिआह सेहो भऽ गेल छलन्हि।
छह मासक बाद चन्दा मरि गेलीह। चन्दाकेँ कुनो संतान नै भेलन्हि। चन्दाक मृत्युक समाचार सुनि बुलेसर बाबू ओछाइन पकड़ि लेलन्हि। लुटन बाबू एक बेर फेरो चन्दाक माय लग आबि कहलखिन्ह जे चन्देक वरसँ चन्दाक सभसँ छोट बहिनक बिआह करा देल जाए। चन्दाक माय मानि गेलीह। बुलेसर बाबू सुधिहीन भऽ गेलाह।
चन्दाक छोट बहिनक बिआह चन्दाक दोती-वरसँ भऽ गेलन्हि जे चन्दाक बहिन लेल तृती वर छलखिन्ह। बिआहक सोल्हमे दिन द्विरागमन भऽ गेलै। द्विरागमनक दस दिनक भीतर बुलेसर बाबू प्राण त्यागि देलाह। चन्दाक माय नीकसँ श्राद्ध केलथिन्ह। आब लगभग चारि बीघा जमीन आ घराड़ी शेष छलन्हि। चन्दाक माय सभ बेचि दरिभंगामे एक कमरा भाड़ा लऽ चलि गेलीह। पैसा बैंकमे राखि देलथिन्ह। ओही पैसाक सूदिसँ गुजर चलए लगलन्हि।
इम्हर कन्हाइ बाबूकेँ कंठमे घाव भऽ गेलन्हि। पैघ ऑपरेशन कराबए पड़लन्हि। जखन ऑपरेशन भऽ गेलन्हि तँ पता चललै जे कैंसर छन्हि। धीरे-धीरे आबाज समाप्त भऽ गेलन्हि। गर्दनिसँ सदरिकाल पीज चूबए लगलन्हि। मुँह आ गर्दनिसँ दुर्गन्ध गन्हाए लगलन्हि। बड़ बेटा-पुतोहु कियो आगाँ लग नै आबन्हि। धन्य कही एक बेरोजगार नातिकेँ, जे नानाक किछु-किछु सेवा करन्हि। वाकहीन कन्हाइ बाबू सन्दूकसँ चोरा कऽ अपन पाइमे सँ लाख टका अपन नातिकेँ दऽ देलथिन्ह। बहुत किछु बाजए चाहैत छलाह कन्हाइ बाबू मुदा वाक् बन्द भऽ गेल छलन्हि। घावमे पिलुआ सेहो फरि गेल छलन्हि। शायद ओ मोनहि मोन अपन कर्मपर पश्चाताप करैत छलाह। ऐ घोर कष्टमे सेहो कन्हाइ बाबू नौ मास छटपटाइत रहलाह आ जीलाह।
अन्तत: एक दिन कन्हाइ बाबू अपन शरीरक त्याग केलन्हि। शरीरसँ अतेक गन्ध अबैत छलन्हि जे एग्यारह आदमी कठियारीमे जएबाक लेल तैय्यार नै। राघव संयोगसँ गाम आएल छलाह। माय कहलथिन्ह- “राघव, अहाँ जाउ। हमरा लोकनि ऐ समाजमे रहैत छी। अहूँ नै जएबै तँ अहूँक माता-पिता बेरमे कियो नै आएत।”
राघव माइक आज्ञाकेँ सम्मान करैत कन्हाइ बाबूक दाह संस्कारमे गेलाह। जखन मृतक केर शरीरमे आगिक ज्वाला बढ़लै तँ राघवकेँ लगलन्हि जेना ओतए ओइ मृत्युपर टुनटुन मल्लाह, बुलेसर बाबू आ चन्दा जेना समवेत रूपसँ जश्न मना रहल छथि। टुनटुन मल्लाह जेना डंटा उठा बुलेसर बाबू आ कन्हाइ बाबूकेँ डांग मारि-मारि अपन बदला लऽ रहल हुअए। आ चन्दा टुनटुन मल्लाहसँ अपन पिताक रक्षाक निवेदन करैत छलीह। अही प्रक्रियामे कन्हाइ बाबूक शरीर खाकमे विलीन भऽ गेलन्हि। सबहक संग राघव सेहो कठियारीसँ आपस आबि गेलाह। मोने-मोन सोचए लगलाह राघव- स्वर्ग नर्क तँ अतहि अछि। जे जेहेन करत से तेहेन पाओत।
Posted by Gajendra at 12:25 PM
Labels: कैलाश कुमार मिश्र
Subscribe to: Post Comments (Atom)


c: text/html

text:
हमर विचार किछु आरो अछि। बंगाल मे एक पेंटिंग छैक जकरा "कालीघाट" पेंटिंग कहल जाइत छैक। ओना त ई पेंटिंग अंग्रेजक भारत मे एलाक बाद ओकरे कॉपीक प्रथासँ समस्त बंगाल मे शुरू भेलैक मुदा काली मंदिर लग भक्त सभ ओकरा किनैत छलैक त ओहि मे बहुत तरहक प्रयोग करैत ओकर बिक्रीक प्रथा प्रारम्भ भेलैक। ताहिं एकर नाम "कालीघाट" पेंटिंग भ' गेलैक।
दोसर उदाहरण कोल्हापुरी चप्पलक अछि। ई चप्पल कोल्हापुर जिला त कोन कहैत अछि, महाराष्ट्र प्रदेश तक मे नहि बनैत अछि। जतय ई बनैत अछि ओ जगह आव कर्नाटक मे छैक। लेकिन तांहि सँ एहि पर कोनो प्रभाव नहि पड़ैत छैक।
तहिना ई सत्य छैक जे मिथिला पेंटिंग कोहबर घर लिखब, रँगब, ढोरब, ठाँव, अरिपन आदिक रूप मे कनि मनि स्थानीय अन्तरक सँग समस्त मिथिला क्षेत्र मे लोक कला अथवा अनुष्ठानिक कलाक रूप मे महिला वर्ग द्वारा बनाएल जाइत रहल अछि। अंग मे लोक एकरा मंजुसा कहैत छथि। ओतय केर लिखना मे कनिक छोरगर धरगर स्वरूप होइत छैक मुदा बिम्ब, आ विधान लगभग एकहि रंग। कायस्थ सभ कनि कछनी दिस अधिक त हरिजन सभ चहटगर रंगक बिम्बक प्रयोग करैत छथि।
अहिमे किछु पुरुख आबि अनेरे एकर व्यकारण आ गणित निर्धारणक काज करबाक चेष्टा करैत छथि जकरा प्रतिपादित करबा लेल परम्परागत सँ आधुनिक विद्वान सभ लागल रहैत छथि। कथा आ सिद्धान्त गढ़ैत रहैत छथि।
आब बात मधुबनी/ मिथिला चित्रकलाक नाम पर विवाद जे चलि रहल अछि ताहि पर करी।
अजुका जे मिथिला चित्रकारिक स्वरूप देखैत छी ओ पूर्णरूपेण आधुनिक आ व्यवसायिक कला अछि। एहि मे एक शैली के क्षद्म रूप मानि लोक अपन सोच आ कल्पनाशीलताक हिसाबे या ग्राहकक माँगक हिसाबे प्रयोग करैत रहैत अछि। बाजारू कलाक रूप मे एकर प्रारम्भ रोजगार देबाक उद्देश्य सँ सर्वप्रथम मधुबनी सँ भेल तांहि ई मधुबनी चित्रकलाक नाम सँ विख्यात भ' गेल। एहि सँ कलाक स्वरूप अथवा अखिल मिथिला क्षेत्रक चरित्र पर कोनो अंतर नहि पड़ैत अछि। ई समस्त मिथिलाक कला थिक। अगर एकर नाम पटना, राँची अथवा दिल्ली चित्रकला रहैत त गलत छलैक। कारण ई क्षेत्र सब मिथिला सँ बाहर अछि। मधुबनी त' मिथिलाक एक क्षेत्र अछि। एकरा एना परिभषित कएल जा सकैत अछि :"चित्रकारीक एहेन लोक कला जे ओना त मधुबनी, अर्थात मिथिलाक एक जिलाक नाम सँ विख्यात अछि मुदा समस्त मिथिला आ दुनियाक कोनो क्षेत्र मे रहय बला मैथिल समुदाय द्वरा बनेबै बला कला अछि"।
अगर नामकरण पर जाइ त मिथिला चित्रकला सेहो दोषपुर्ण नाम अछि। कारण भारतक मिथिला, नेपालक तराई के लोकक अतिरिक्त मैथिल सभ जे सैकड़ों साल सँ छत्तीसगढ़, मध्यप्रदेश आदि जगह मे रहि रहल छथि सेहो एहि कला के बनबैत छथि, एकरा शाश्वत रखने छथि। ताहि हिसाबे एकर नाम #मैथिलचित्रकला हेबाक चाही।
मुदा ई सब निरर्थक आ समय जियान करयबला बात थिक। एहि विवाद सँ ऊपर उठैत एकर विकास आ कला सँ जुड़ल लोकक कल्याण पर सोचनाई जरूरी।

robotstxt: allowed

filter: keep


text:
Saturday, 17 June 2017
राजा खानदान (मैथिली कथा)
बात २००८ ईसवी के अछि। एक बेर हम अपन पिसियौत भैया-भौजी संगे दरिभंगा घुमय के योजना बनेलौं। भोरगरे उठि क नहा-सोना कऽ तीनु गोटे टेंपू से दरिभंगा के लेल बिदा भ गेलहुं। ओतय पहुंचि क सर्वप्रथम श्यामा माई के दर्शन केलहुं । श्रद्धालु हमर आ गृहणी भौजी के मोन दर्शन में भाव विभोर भ रहल छल, मुदा कामरेड भैया के ओहि दर्शन में दार्शनिक तेज प्रज्वलित भ गेल छलैन। ओतय से निकलला पर बाट में ओ बजलाह जे ईह, ऐ मंदिर प्रांगण के वातावरण बड्ड पवित्र अछि मुदा बुजह जे इहो जे छह से सामंतवादऽक प्रतीक छह। हम पुछलियैन जे से कोना यौ भायजी?
भायजी बजलाह जे देखह ई मंदिर जे अछि से महराज रामेश्वर सिंहऽक चिता पर बनायल गेल अछि। “हमर चितो पर लोक पूजा अर्चना करय” ई सामंती सोच नै अछि त की अछि?
हम बजलहुं जे ईह! अहुं भायजी कहां के लिक कहां भिडा दैत छी। ऐ पर भायजी बजलाह हौ हम ठीके कहैत छियह। एतबे में भौजी प्रांगण के सभटा छोट-नमहर मंदिर, गाछ-वृक्ष आदि के पूजा क के आबि गेलिह आ बजलिह जे आब चलै चलू आगा। हमरा श्यामा माई के प्रसाद ’लड्डू’ बड्ड पसिन्द छल हम बजलहुं जे भौजी प्रसाद त द दिय ने। तै पर ओ बजलिह जे एह एतेक दूर सपैर कऽ एलहुं अछि त सभटा मंदीर में पूजा-पाठ केला के बादे खायब। ऐ पर हम की बजितहुं जे आधाटा लड्डू त हम पंडितजी से मांगि क पहिनेहे खा नेने छी! चुपे रहय में भलाई बुझलहुं आ सभ गोटे आगा बढि गेलहुं । आगा मनोकामना मंदिर में पूजा करैत, लक्ष्मिश्वर निवास(संस्कृत विश्वविद्यालय), नरगौना पैलेस, मिथिला विश्वविद्यालय के कैंपस घुमैत, फ़ोटो खिंचबैत दरभंगा महराजऽक किला पहुंचलहुं जहां से आगा बढैत कंकाली मंदिर प्रांगण में जा पहुंचलहुं ।
ओतय श्यामा माई मंदिर प्रांगण सन चहल पहल नै छल, मुदा वातावरण ओतुको दिव्य बुझना गेल छल। एकटा छोट-छिन दोकान पर दू टा छैंडा प्रसाद बेच रहल छल । प्रसाद किनला के बाद मंदिर में ढुकलहुं त देखल जे मंदिर में त केयौ अछिए नै। तखने हमर नजैर एकटा पुरूष पर पडल, जिनकर उमैर गोटैक पचपन बरख हेतैन । गंजी-धोती पहिरने, माथ पर चानन ठोप, गौर वर्ण पर आर शोभा बढा रहल छलैन। गंजी-धोती कतौ-कतौ खोंचायल सन छल मुदा उज्जर बग-बग छल। हम पुछलियैन जे की यौ महराज अहिं पंडित जी छी ? ओ बजलाह जे छी त हमहुं पंडिते मुदा ऐ मंदिर के पुजारी नै छी । हम अपस्यांत हौइत बजलहुं जे की भ गेलै त। छी त अहां पंडिते ने से कनि हमरा सब के प्रसाद चढाब के अछि से अहां चढा ने दियौ।
ऐ पर ओ बजलाह जे बौआ चढा त हमहुं सकै छी मुदा “ककरो हक नै मारबाऽक चाही”। हमहुं राजे खानदान के छी, ऐ मंदिर के सेवा करैत एलहुं अछि। अहां सब पांच मिनट बैसै जाउ पुजारी जी आबि जेताह ।
बैसे के त पड.बे करितै, हम सब बैसियो गेलहुं, मुदा आसू भायजी त विशुद्ध पंचोभिया ब्राम्हण छलाह, गोटगर टीक-ठोप बला। ओ ओय ब्राम्हणदेव से शास्त्रार्थऽक मुद्रा में बजलाह जे औ जी अहां कोन राजा खानदानऽक छी । औइनवारि वंश के छि आ की खंडवाला वंश के छी। ओ बजलाह जे हम राजा महेश ठाकुरऽक वंशज छी। मुदा आसू भायजी एतबे से कहां मानय बला छलाह। ओ यक्ष जेना सवाल पर सवाल करैत गेलाह आ ओ ब्राम्हणदेव युधिष्ठिर जेना सभटा सवालऽक यथोचित जवाब दैत गेलाह। ऐ तरहे लगभग आधा-पौन घंटा बीत गेल छल। अंततोगत्वा आसू भायजी हुनका से बजलाह जे अच्छा चलू राजा महेश ठाकुरऽक खानदान के वंशावली बताउ त। ओ पंडितजी, रटाओल सुग्गा जेना धुरझार बाजय लगलाह राजा महेश ठाकुर, राजा गोपाल ठाकुर, राजा परमानंद ठाकुर, राजा सुभंकर ठाकुर, राजा पुरषोत्तम ठाकुर, नारायण ठाकुर, सुन्दर ठाकुर, महिनाथ ठाकुर, निरपत ठाकुर, रघु सिंह, बिष्णु सिंह, नरेन्द्र सिंह, प्रताप सिंह, माधो सिंह, छत्र सिंह बहादुर, रुद्र सिंह बहादुर, महेश्वर सिंह बहादुर, लक्षमेश्वर सिंह बहादुर, रामेश्वर सिंह, कामेश्वर सिंह................एक स्वरे ई नाम-पाठ सुनि क हमरा नजैर के सामने ओ वंशव×क्षऽक चित्र नाचै लागल जे हम दरिभंगा के म्युजियम में एकबेर देखने रहि।
ऐ उत्तर के सुनला के बाद आसू भायजी ठीक ओहिना आस्वस्त भेलाह जेना अर्जुन के द्वारा अपन दसो टा नाम बतौला पर ’उत्तर’ विश्वस्त भेल छलाह जे किन्नर वेशधारी हुनकर सारथी आन केयौ ने ’अर्जुने’ थिकाह।
एही बीच में घंटी डोलबैत संठी सन कायाबला पुजारीजी सेहो आबि गेल छलाह। हम सब भगवती के दर्शन केलहुं, भौजी पूजा केलिह आ पुजारीजी प्रसाद चढौलाह, दान-दक्षिणा दैत हम सब ओत से विदा भेलहुं आ कि पाछां से ओ ब्रामणश्रेष्ठ टोकलाह जे “हे बाउ, हमरो किछु देने जाउ, दू दिन से हम भोजन नै केलहुं अछि”।
ऐ पर हम कनि विस्मयित भेल छलहुं। ता भौजी प्रसाद बला डिब्बा से ४ टा लड्डू निकालि क हुनका हाथ में थम्हा देलखिन आ हमहु अपन पर्स से एकटा दसटकिया निकालि कऽ हुनका हाथ के थम्हा देलियैन। ऐ के बाद ओ हमरा सब के खूब रास आशीर्वाद दैत विदा केलाह। ओतय से विदा होइत हमरा मोन मे दू टा बात गूंज लागल छल – “हमहु राजे खानदान के छी”, “ककरो हक नै मार्ऽ के चाही” ।
Subscribe to: Post Comments (Atom)


text:
मोकड़ा केँ देखलहुँ जाल बुनैत
एक बिन्दु’क चारु कात
अपना, बिना ओहि मे फँसैत
अनवरत गोल गोल घुमैत
बिना कोनो अपेक्षा आ थकान सँ ।
खजूर’क फुनगी पर बैसल
चोँचा के सेहो देखलहुँ खोता बुनैत
सहस्र काठी परिश्रम केर जुटबैत,
एहि पार सँ ओहि पार करैत
डेढ़ कनमा’क चोँचा तीन सेर’क खोता बनबैत ।
आ हम देखलहुँ चितकबरी कुतिया केँ,
पूस’क महीना मे,
एक सँग अपन तीन बच्चा केँ,
अपने मुँह मे उठाए टहलैत,
एक ठाम सँ दोसर ठाम राखैत ।
आ देखलहुँ ओहि तीनोँ केँ एक सँग
भरि दुपहरिया मे हमरा मुँह दूसैत,
हमर प्रत्येक यत्न
इर्ष्या द्वेष हमरा मोन मे
खीचैत चलि गेल एकटा पैघ लक्ष्मणरेखा,
आ भरैत गेल हमरा मोन केँ एकाकी आ अवसाद सँ ॥


text:
Thursday, April 26, 2012
एकोटा ने :: जगदीश प्रसाद मण्डल
बाल कथा
एकोटा ने
पुरमपुर गाममे पुरन कक्काक परिवारकेँ गौआेँ आ अनगौआेँ पुनचन परिवारसँ जनैत छन्हि। ओना अस्सी बर्खक अवस्थामे कहियो पुरन काका कनमा-कनइ नै पढ़लनि मुदा कनमा-कनइ दुनूक किरदानी देखि-देखि सदिखन क्षुब्ध रहै छथि। गरे ने बैसै छन्हि जे जे वस्तु तरजूपर रखि बटिखाड़ासँ तौलल जाएत, ओ जँ बँटैत-खोंटैत, पौआ-कनमा होइत रत्ती-माशामे चलि जाएत तँ चलि जाएत, मुदा दुनियाँक एते नमहर धरती केना बँटाएत-खोंटाएत कनमा-कनइ-फनै दिसि पहुँचि जाइए। बादलक किरदानी की पतालक पानि सोखि लेत? जँ सोखए चाहत तँ राखत कतए? हवा-बिहाड़ि केत्तेकाल अँटका कऽ रखि सकैए। खैर जे होउ मुदा पुरन काका करैला लत्तीक मचान जकाँ अपना परिवारकेँ बना हरिअर, तड़गर खेबे करै छथि। जहिना सक्कत-कड़गर बीआ धरती धारण करिते, दीयाक तेल-बत्ती जकाँ अपन तिल-तिल अर्पित करए लगैत अछि तहिना ने करैलोक बीआ केने अछि। वएह अंकुर ने धरती धारण करैत ऊपर आबि लत्ती बनि लतड़ए लगल। भलहिं पातर-छीतर कड़चीक आलम संग मचानपर किअए ने पहुँचल हुअए। तँए कि ओ अपन शरीरक रच्छा करैत मुँह बँचबैत नै पहुँचल? जरूर पहुँचल अछि।
पुरन काकाक परिवारोक सभ तेहने छन्हि जे अपनामे जे घंघौज होन्हि मुदा काका लग पहुँचते मन सकदम भऽ जाइत छन्हि, किअए तँ सभ बुझैत जे अगिआएलमे हँसियो ही-ही-आ कऽ धड़ैत छै। तँए जहिना रस्तापर ऐँठैत-जुठैत चलैत साँप बोहरिमे प्रवेश करिते सोझ भऽ जाइत तहिना काकाक सोझमे परिवारक सदस्य। ओना, बिनु पएरक चलैबला साँप माटपर चलि केना सकैए। मन-चित्त मारि पुरनो काका राति-दिन परिवारेक पाछू लगल रहै छथि। अखनो मनमे ओहिना ओ बात तड़गर बनल छन्हि जे वीर भोग्या बसुंधरा। जे ऐ धरतीसँ प्रेम करत ओकरे प्रेमी बनि धरतियो चुम्मा लेत। कखनो माए बनि, कखनो भाए-बहिन बनि।
चेतनसँ बालबोध धरिक परिवार पुरन काकाक छन्हि। तालो मेल अजीव छन्हि। चेतन सभ पुरनकाकाकेँ गार्जन बूझि अपन छुट्टी नेन रहैए तँ बालो-बोध सभ अपन बाबा बूझि अपन सभ किछु बुझैए। परिवारक सभसँ छोट बच्चा चारि सालक छन्हि। तालो-मेल नीक छन्हि। अंगनाक सभ समाचारक समदिया रहितो संवाद-बाहकक काज करिते छन्हि। एहेन चेला भेटबो मोसकिल। मुदा से तँ छन्हिये। नवका दोसितियारे तँए बेसीकाल एकठाम रहने चाहो-बिस्कुट संगे करै छथि। काका खुशी जे अपन बात पहिने उसारि, भरि दिन गप सुनैले तैयार रहैए। आ पोता दीनमा खुशी जे आँखि-कान तँ तखने काजक बनत जखन ओकरासँ काज कराएब। नइ तँ गमे-गमे गेड़ी बनि जाएत। मुदा से कहाँ होइ, एक काने सुनै आ दोसर काने उड़ि जाए। उड़ैत-उड़ैत सुतली रातिमे सभ उड़ि जाए।
वसन्तक आगमन भऽ गेल। किछु दिन पूर्ब जे जाड़सँ जड़िआएल छल, पालासँ पलाएल छल ओ फुड़फुड़ा कऽ उठल। सुखाएल-सड़ल लत्ती आ कुमही जकाँ पबिते वसन्ती हवामे उड़ए लगल। मुदा तैयो बेदरंग भेल धरती, घर-अांगन जकाँ बाहरै-सोहरै ले इशारा दिअए लगल। रसे-रसे रस भरल हवाक रमकी रमकए लगल। जहिना सेवा िनवृत्तिक समए कोनो अफसरकेँ स्वर्ग सुझैत तँ कोनोक आगूमे नांगट नर्कक नाच होइत अछि, तहिना शिशिर -सिरसिराइत समए- वसन्तक बीच होइत। मुदा से बात पुरन काकाक परिवारमे नै छन्हि। कोल्हुक बड़द जकाँ सभ परिवारक अपने-अपने नाचक पाछू लागल रहैत छन्हि।
दिन उगिते दीनमा, बाइस खा जत्ताक -माटिक बनाओल- दुनू पट्टा दुनू हाथमे नेने दरबज्जाक आगूमे बैसि, रस्ताक धूरा-गरदाकेँ जत्तामे पीसए लगल। बिनु देखनौं आशा बनले रहै जे बाबा दरबज्जेमे छथि। सुतल छथि कि जागल, तइसँ कोन मतलब दीनमाकेँ। ओ तँ अपन काजमे बेहाल। मनमे रहबे करै जे चाहक बेर भऽ गेल अछि माए चाह आनि देबे करतनि, हमहूँ पीबे करब। परिवारक बोझसँ दबल थोड़े रहै जे नून नै अछि तँ केसक तारीखपर जाए पड़त। जहिना तत्ववेत्ता तत्वचिन्तनमे रमल रहैत तहिना दीनमा अपन काजमे हराएल। कोन मतलब ओकरा रहै जे बुझैत, काजक हराएल अधखड़ुआ रहि जाइए।
माइक हाथक चाह देखिते दीनमा, जत्ता छोड़ि आगूए आगू दरबज्जाक ऊपर चढ़ल। दीनमापर नजरि पड़िते पुरन काका मुस्की दैत कहलखिन-
“की दीनबाबू, चाहो-ताहक बेर भेलैए आकि नै?”
तहि बीच चाह नेने पुतोहु पहुँच गेलनि। दीनमाक नजरि देबालमे टँगल हनुमान जीक छातीक रामपर पहुँचि गेल। देबालमे सटल फोटो देखि दीनमा बाजल-
“बाबा, उ फोटो उतारि दिअ।”
दीनमाक बात सुनि पोल्हबैत पुरनकाका कहलखिन-
“बौआ, पहिने चाह पीब लिअ, पछाति ई सभ हेतइ?”
जना बुझले रहै तहिना दीनमा बाजल-
“पहिने अहाँ पीब ने लिअ, पाछू हम पीब।”
बहाना पकड़ाइत देखि पुरनकाका कहलखिन-
“हमरा हाथमे गिलास अछि केना उतारल हएत?”
चाह पीब, खिड़कीपर राखल खुरपी उतारि पुरनकाका बाड़ी-झाड़ी दिसि विदा होइक विचार केलनि। हाथसँ खुरपी छिनैत दीनमा आगू-आगू विदा भेल।
दाड़िमक बाड़ी पहुँचि काका हिया-हिया हियबए लगलाह। गाछक जड़िमे पानिक अभाव बूझि पड़लनि। मुदा गाछक डगडगी आ फूलसँ लदल गाछ देखि मन ललिया गेलनि। लाल-लाल फूलसँ लदल गाछ। सभ डारिमे फूल लागल। खुरपी नेने दीनमा खाधि खुनैक जगह हियबैत। जँ कियो पैघ अफसर नै बनि पाओत तँ कि ओ ओहिना रहि जाएत। हिया-हिया फूलकेँ देखैत हरिआएल-हरिआएल फड़ो देखलनि। मन भेलनि जे जतबे-ततबे जड़ि सबहक खढ़ उखाड़ि दिएे। मुदा नजरि दाड़िमक काँटपर गेलनि। डारिये काँट भऽ जाइए। ऊपर-निच्चा सगतरि काँट। जखने अपने खढ़ उखाड़ए लगब तखने इहो -दीनमो- किछु ने किछु करए लगत। तहूमे खुरपी हाथेमे छै। तेहेन झाड़ी अछि जे सुगबा साँप जकाँ माथमे गड़तै कि गरदनिमे तेकर कोन ठेकान। जखने काँट गड़तै कि कानब शुरू करत। जखने कानत तखने ओकरा चुप करब आकि गाछक जड़िक खढ़ उखाड़ब। समझौता करैत काज मनमे एलनि। काज ई जे फड़क गिनती कऽ ली। दीनमा हाथक खुरपी आड़िपर रखि, कोरामे उठा काका कहलखिन-
“बौआ, अहाँकेँ नेने हम टहलब आ अहाँ फड़ गनब।”
नव फड़क गिनतीक काज देखि दीनमाक मन खुशीसँ आरो खुशिया गेल। मुदा कट्टा भरि झाड़ीक बगानमे पचासोसँ ऊपर गाछक फड़ केना गनि लेब। तहूमे बीसे तक गनल होइए। गाछक सभ फड़ अपने हिया-हिया देखथि, जे फड़क बीच कीड़ोक असर भेलहेँ आकि नै। अपने तँ एक्केटा गाछक फड़ देखि अन्दाजि लेलनि जे कते हएत? जहिना गोल-गोल, किछु नमती नेने लाल-लाल फूल हरिअर होइत अपन जिनगीक फल पकड़ि रहल अछि, तहिना तँ गोटि-पङरा कड़ुआएल आमक आकार सेहो पकड़ि रहल अछि। एकसँ दोसर गाछक फड़ गनैमे दीनमा बेर-बेर बिसरि जाए। कखनो गिनतिये छूटि जाइ तँ कखनो अंके बिसरि जाए। कखनो बीससँ ऊपर नै बढ़ल। अंतमे काका पुछलखिन-
“बौआ, कते फड़ भेलह?”
बाबाक प्रश्न सुनि दीनमाक मुँहसँ निकलि गेल-
“दसटा।”
“अच्छा बड़बढ़िया। आब एतए आबि के खेलिहह। ओगरबाहियो भऽ जेतह आ खेलबो करबह।”
नीक फसल भेलनि। खेबा जोगर फल हुअए लगल। फड़ फल बनि गेल। ओना सजमनि फड़क-फड़े रहि जाइत। मुदा दाड़िम, आम, लताम इत्यादि फड़सँ फल बनि जाइत अछि। अंतिम अवस्था अबैत-अबैत तूबि-तूबि फल अपने खसए लगल।
गाछक सभ फल समाप्त भऽ गेल। जहिना परसौती जनानाकेँ देख-भालक जरूरति पड़ैत तहिना ने बाड़ियो-झाड़ीक अछि। ई सोचि पुरनकाका दीनमाक संगे दाड़िमक गाछ लग पहुँचलाह। जे कहियो फड़ फूलसँ लदल छल ओ सून-सून भेल, अपन बेथा सुना रहल अछि। व्यथित मने दीनमाकेँ पुछलखिन-
“बौआ, कते फड़ अछि?”
विचलित होइत दीनमा बाजल-
“एकोटा ने।”
“ऐ लेल विचलित किअए होइ छी। जहिना समए आएल छलइ तहिना फेनो औतै।”
“केना औतै?”
“समए अनुसार एकर ताक-हेरि करबै तँ एबे करतै।”
Subscribe to: Post Comments (Atom)


text:
अपन मिथिला भादौ ,१२ / लहान ,सिरहा-: हेल्प मधेशी च्याप्टर कतारक आयोजनमे आई मिथिला स्टूडेंट यूनियन नेपालद्वारा सिराहक बिभिन्न जगहके ६० घर बाढि पिडित के राहत वितरण केलगेल ।
सिराहक मिर्चैया न.पा.-५ में ४०घर परिवारके राहत स्वरूप मच्छरदानी, चाउर,दाइल,साबुन,आलू,मसाला,तेल, नून, त्रिपाल आदि वितरण केलगेल ।
जाहिमे स्थानीय पत्रकार, बुद्धिजीवि, सामाजिक अगुवा, हेल्प मधेशी च्यापटर कतारके प्रतिनिधि सभक उपस्थितिमे मिथिला स्टुडेण्ट युनियन नेपालक सदस्य लाेकनिकद्वारा वितरण कयलगेल ।
तहिना चोहर्वा स्थित खोरिया टोल आ लाभका टोलमे १५घर परिवार के सेहो राहत वितरण केलगेल। किछु छवी सब....


text:
पटना : उच्च शिक्षा मे दखल क मुद्दा पर राज्य सरकार संग टकराव क सामना करि रहल बिहार क राज्यपाल आ राज्य क विश्वविद्यालय क कुलाधिपति देवानंद कुंवर आखिरकार आइ नव सिरा स आठटा कुलपति क नियुक्त क देलथि,जाहि मे स अधिकतर नाम ओहने अछि जेकर चयन कए पटना उच्च न्यायालय खारिज क देने छल।
कुलाधिपति देवानंद कुंवर क कार्यालय स जारी अधिसूचना क अनुसार पटना विश्वविद्यालय मे शंभूनाथ सिंह, मगध विश्वविद्यालय मे अरुण कुमार, बिहार विश्वविद्यालय (भीम राव अंबेडकर) मे कुमारेश प्रसाद सिंह, कामेश्वर सिंह संस्कृत विश्वविद्यालय-दरभंगा मे अरविंद पांडेय कए फेर स कुलपति नियुक्त कैल गेल अछि।
जखन कि मधेपुरा स्थित बीएन मंडल विश्वविद्यालय मे रामविनोद सिन्हा, आरा स्थित कुंवर सिंह विश्वविद्यालय मे शिवशंकर सिंह, पटना स्थित मजहरुल हक अरबी फारसी विद्यालय मे मोहम्मद शम्सुज्जोहा आ छपरा स्थित जयप्रकाश विश्वविद्यालय मे विमल कुमार कए कुलपति नियुक्त कैल गेल अछि। आठ कुलपति मे स छहटा नाम एहन अछि जिनकर नियुक्ति पटना उच्च न्यायालय सात दिसंबर कए रद्द क देने छल। न्यायालय अपन फैसला मे कहने छल जे बिहार विश्वविद्यालय आ पटना विश्वविद्यालय अधिनियम क तहत कुलाधिपति कार्यालय कुलपति क नियुक्ति स पहिने राज्य सरकार स परामर्श नहि केने छल। एहि लेल इ नियुक्ति अवैध अछि। पिछला साल सात दिसंबर कए न्यायालय चारिटा विश्वविद्यालय क प्रति कुलपति क नियुक्ति सेहो रद्द क देने छल । ललित नारायण मिश्रा विश्वविद्यालय, दरभंगा क प्रति कुलपति कुमारेश प्रसाद सिंह क नियुक्ति कए अवैध बताउल गेल छल। कुमारेश प्रसाद सिंह कए बिहार विश्वविद्यालय मुजफ्फरपुर क कुलपति नियुक्त कैल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
आखिर भेल कुलपति सबहक नियुक्ति, आठ मे स छह टा पुरान नाम
पटना : उच्च शिक्षा मे दखल क मुद्दा पर राज्य सरकार संग टकराव क सामना करि रहल बिहार क राज्यपाल आ राज्य क विश्वविद्यालय क कुलाधिपति देवानंद कुंवर आखिरकार आइ नव सिरा स आठटा कुलपति क नियुक्त क देलथि,जाहि मे स अधिकतर नाम ओहने अछि जेकर चयन कए पटना उच्च न्यायालय खारिज क देने छल।


text:
सालिम अली
सालिम मुईनुद्दीन अब्दुल अली (१२ नवम्बर १८९६ - २७ जुलाई १९८७) एक भारतीय पक्षी विज्ञानी आर प्रकृतिवादी छल। उनका "भारत के बर्डमैन" के रूप मे जानल जाएत अछी, सालिम अली भारत के एहेन पहिल व्यक्ति छल जे भारत भर मे व्यवस्थित रूप से पक्षी सर्वेक्षण क आयोजन केलक आर पंक्षिसभ पर लिखलक उनकर किताबसभ भारत मे पक्षी-विज्ञान के विकास मे काफी मदत केने अछी। १९७६ मे भारत के दोसर सर्वोच्च नागरिक सम्मान पद्म विभूषण से उनका सम्मानित कएल गेल। १९४७ के बाद ओ बम्बे नेचुरल हिस्ट्री सोसाइटी के प्रमुख व्यक्ति बनल आर संस्था क खातिर सरकारी सहायता के लेल ओ अपन प्रभावित केलक आर भरतपुर पक्षी अभयारण्य (केवलादेव नेशनल पार्क) के निर्माण आर एक बाँध परियोजना क रुकवावे पर ओ काफी जोड देलक जे कि साइलेंट वेली नेशनल पार्क के लेल एक खतरा छल।
सन्दर्भ सामग्रीसभ[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
- पंक्षिसभ के दोस्त छल सालिम अली (प्रभासाक्षी)
- द बुक अफ इंडियन बर्ड्स (1941)


text:
नई दिल्ली। मलंगिया नाटय महोत्सव क पहिल दिन नाटक गाम नहि सुतैए स धमाकेदार शुरुआत क मैलोरंग इ साबित क देलक जे अगिला चारि दिन बेहतरीन नाटकक देखबाक अवसर भेटत। उत्पल झा निर्देशित एहि नाटक स दिल्ली क दर्शक मे आओर नाटक देखबाक तृष्णा बढि गेल अछि। ओना आशा क अनुरूप मलंगिया नाटय महोत्सवक पहिल दिन श्रीराम सेंटर खचाखच भरल छल। दिल्ली क सर्दी आ तनाव सेहो मैथिली दर्शक कए श्रीराम सेंटर एबा स नहि रोक सकल। उत्पल झा क टीम दिल्ली क अपन पिछला प्रदर्शन कए पाछु छोडैत जबरदस्त काज केलथि अछि। अभिनेता क जोश आओर चेहरा क भाव भंगिमा अभिनय क संग तालमेल क रहल छल। खुशबू कुमारी और रूपम श्री क वस्त्र विन्यास गज़ब क छल ओतहि उत्पल झा क मंच परिकल्पना मिथिला क दलान क दर्शन करबा देलथि। मंच परिकल्पना क सार्थकता क आंकलन एहि गप स लगाउल जा सकैत अछि जे मंच पर निर्माण लेल उपयुक्त बाँस आ खर सहरसा स दिल्ली आनल गेल दल।
गाम मे असामाजिक काज मे व्याप्त युवक स परेशान मिथिला क हर एक गामक कथा छी, गाम क कोनो व्यक्ति एहि लोक सब स दूर रहै चाहैत अछि। एतबा धरि जे पिता सेहो मंदिर मे बेटा क मौत क दुआ मांगैत अछि। कारण पर विचार करबा स पता चलैत अछि जे सरकार दोषी अछि जे भष्ट नेता द्वारा संचालित कालेज स बेरोजगार युवक पैदा क रहल अछि। आओर एहि बेरोजगार युवक क प्रयोग अपन काज लेल करैत छथि। एहि मे पुलिस आ बाहुबली क सेहो हाथ होइत अछि। नाटक क एकटा जुमला “चुनाबक तैयारी मे लागल अछि, माने हत्या, बलात्कार आर चोरी-डकैती” समाज मे नेता क पोल पट्टी खोलैत अछि। एहि सब समस्या स ग्रस्त भ सबटा गामवाला एकजुट भ जोरदार संघर्ष करैत छथि, जाहि स गाम मे अशांति आबि जाइत अछि। आओर जे एहि नाटक “गाम नहि सुतैए” कए सार्थक बनबैत अछि।
गोधा बनल सोनू एक बेर फेर दिल्ली क दर्शक क सबटा ताली बटोरि लेलथि। हुनकर एक एक संवाद पर हाल ताली स गूंज उठैत छल। ओतहि गोधा क कनिया क रूप मे स्वेता नीक अभिनय केलथि, हालाँकि कतहू-कतहू हुनकर हकलाहट दिखा रहल छल मुदा चेहरा क भाव-भंगिमा संवादक एहि कमजोरी कए नुका देलक। बाकी कलाकार सेहो अपन अपन किरदार संग न्याय केलथि। अंत मे देवशंकर नवीन उत्पल झा कए मैलोरंग क प्रतीक चिन्ह दकए सम्मानित केलथि ओतहि प्रत्येक कलाकार कए प्रशस्ति प्रमाण पत्र देल गेल। अंत मे अगिला दिन क नाटक छुतहा घैल मे एबा लेल न्योत देबाक संग प्रकाश झा दर्शक क आभार व्यक्त केलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
"ऐ मासक सभसँ नीक समदिया" -दिसम्बर २०१२ क सभसँ नीक समदिया - श्री प्रमोद रंगिले - दिसम्बर २०१२ क सभसँ नीक समदिया श्री प्रमोद रंगिले केँ चुनल गेल छन्हि। हुनका ई सम्मान हुनकर पोस्ट http://esamaad.blogspot.in/2012/12/blog-post_15.html लेल देल गेल अछि ।
"ऐ मासक सभसँ नीक समदिया"
जनवरी २०१२ क सभसँ नीक समदिया नवेन्दु कुमार झा
दिसम्बर २०११ क सभसँ नीक समदिया राम भरोस कापड़ि भ्रमर
नवम्बर २०११ क सभसँ नीक समदिया विनीत उत्पल
अक्टूबर २०११ क सभसँ नीक समदिया एक बेर फेरसँ नवेन्दु कुमार झा
सितम्बर २०११ क सभसँ नीक समदिया-नवेन्दु कुमार झा
अगस्त २०११ क सभसँ नीक समदिया- उदय चटर्जी
विदेह सम्मान
-मैथिली नाटक/ संगीत/ कला/ मूर्तिकला/ फिल्मक समानान्तर दुनियाँक अभिलेखन आ सम्मान सेहो हएत विदेह सम्मानक घोषणा द्वारा
-ई घोषणा दिसम्बरक अन्त वा जनवरी २०१३ मे हएत
-मैथिली नाटक/ संगीत/ कला/ मूर्तिकला/ फिल्मक समानान्तर दुनियाँक अभिलेखन आ सम्मान कएल जाएत
-विदेह नाट्य उत्सव २०१३ क अवसरपर प्रदान कएल जाएत ई सम्मान।"
विदेह सम्मान
["पूनम मंडल आ प्रियंका झाक मैथिली न्यूज पोर्टल।
-अगस्त २०११ सँ सभ मास "ऐ मासक सभसँ नीक समदिया" सम्मानक घोषणा कएल जा रहल अछि
-समदिया- पूनम मंडल आ प्रियंका झाक मैथिली न्यूज पोर्टल। विदेह- प्रथम मैथिली पाक्षिक ई-पत्रिका ISSN 2229-547X VIDEHA सम्पादक-सूचना-सम्पर्क-समाद पूनम मंडल आ प्रियंका झा। - द्वारा "ऐ मासक सभसँ नीक समदिया"क घोषणा सभ मास भऽ रहल अछि
- सालक अन्तमे "सर्वश्रेष्ठ मैथिली पत्रकारिता" लेल ऐ १२ टा देल सम्मानमे सँ सर्वश्रेष्ठ "श्री नवेन्दु कुमार झा" केँ पहिल "विदेह पत्रकारिता सम्मान" देल जएबाक घोषणा भेल।
-अगस्त २०१३ मे हएत दोसर "विदेह पत्रकारिता सम्मान"क घोषणा।
विदेह सम्मान
समदिया- पूनम मंडल आ प्रियंका झाक मैथिली न्यूज पोर्टल।विदेह- प्रथम मैथिली पाक्षिक ई-पत्रिका ISSN 2229-547X VIDEHA सम्पादक-सूचना-सम्पर्क-समाद पूनम मंडल आ प्रियंका झा।
नेपाल प्रज्ञा प्रतिष्ठानक सदस्यता (नेपाल देशक भाषा-साहित्य, दर्शन, संस्कृति आ सामाजिक विज्ञानक क्षेत्रमे सर्वोच्च सम्मान)
नेपाल प्रज्ञा प्रतिष्ठानक सदस्यता
श्री राम भरोस कापड़ि 'भ्रमर' (2010)
श्री राम दयाल राकेश (1999)
श्री योगेन्द्र प्रसाद यादव (1994)
नेपाल प्रज्ञा प्रतिष्ठान मानद सदस्यता
स्व. सुन्दर झा शास्त्री
नेपाल प्रज्ञा प्रतिष्ठान आजीवन सदस्यता
श्री योगेन्द्र प्रसाद यादव
फूलकुमारी महतो मेमोरियल ट्रष्ट काठमाण्डू, नेपालक सम्मान
फूलकुमारी महतो मैथिली साधना सम्मान २०६७ - मिथिला नाट्यकला परिषदकेँ
फूलकुमारी महतो मैथिली प्रतिभा पुरस्कार २०६७ - सप्तरी राजविराजनिवासी श्रीमती मीना ठाकुरकेँ
फूलकुमारी महतो मैथिली प्रतिभा पुरस्कार २०६७ -बुधनगर मोरङनिवासी दयानन्द दिग्पाल यदुवंशीकेँ
साझा पुरस्कार (नेपालक साझा संस्थानक पुरस्कार) साझा लोकसंस्कृति पुरस्कार
-वि.सं. २०६७ प्राज्ञ रामभरोस कापड़ि भ्रमर
विद्यापति पुरस्कार कोषक पुरस्कार- मैथिली भाषा, साहित्य, कला संस्कृतिक लेल नेपाल सरकार द्वारा स्थापित नेपालमे सभसँ बड़का राशिक पुरस्कार।
विद्यापति पुरस्कार कोषक लेल विभिन्न पाँच विद्यामे २०१२ (२०६८ कातिक १८ गते नेपाल सरकार एक करोड रुपैयाक विद्यापति पुरस्कार कोषक स्थापना कएने छल, तकरा बाद र्इ पुरस्कार पहिल वेर देल जा रहल अछि।)
दु लाखक नेपाल विद्यापति मैथिली भाषा साहित्य पुरस्कार मैथिलीक वरिष्ठ साहित्यकार डा. राजेन्द्र विमलकेँ।
एक लाखक नेपाल विद्यापति मैथिली कला संस्कृति पुरस्कार शहीद रंजु झाकेँ
एक लाखक नेपाल विद्यापति मैथिली अनुसन्धान पुरस्कार डा. रामावतार यादवकेँ
एक लाखक नेपाल विद्यापति मैथिली पाण्डुलिपी पुरस्कार साहित्यकार परमेश्वर कापडिकेँ
एक लाखक नेपाल विद्यापति मैथिली अनुबाद पुरस्कार डा. रामदयाल राकेशकेँ
.........
2012 क विद्यापति स्मृति दिवसक अवसरपर नेपाल सरकार द्वारा गठित विद्यापति पुरस्कार कोषक पुरस्कार सभक घोषणा -दू लाखक विद्यापति पुरस्कार रामभरोस कापड़ि भ्रमरकेँ -एक एक लाखक चारिटा पुरस्कार- मैथिली कला संस्कृति पुरस्कार महेन्द्र मलंगियाकेँ, मैथिली अनुसंधान पुरस्कार डा. योगेन्द्र प्रसाद यादवकेँ, मैथिली अनुवाद पुरस्कार पंडित सूर्यकान्त झा आ मैथिली पाण्डुलिपि पुरस्कार विराटनगरक राम नारायण सुधाकरकेँ।
साहित्य अकादेमी फेलो- भारत देशक सर्वोच्च साहित्य सम्मान (मैथिली)
१९९४-नागार्जुन (स्व. श्री वैद्यनाथ मिश्र “यात्री” १९११-१९९८ ) , हिन्दी आ मैथिली कवि।
२०१०- चन्द्रनाथ मिश्र अमर (१९२५- ) - मैथिली साहित्य लेल।
साहित्य अकादेमी भाषा सम्मान ( क्लासिकल आ मध्यकालीन साहित्य आ गएर मान्यताप्राप्त भाषा लेल):-
२०००- डॉ. जयकान्त मिश्र (क्लासिकल आ मध्यकालीन साहित्य लेल।)
२००७- पं. डॉ. शशिनाथ झा (क्लासिकल आ मध्यकालीन साहित्य लेल।)
पं. श्री उमारमण मिश्र
साहित्य अकादेमीक टैगोर साहित्य पुरस्कार
२०११- जगदीश प्रसाद मण्डल (गामक जिनगी, लघु कथा संग्रह)
साहित्य अकादेमी पुरस्कार- मैथिली
१९६६- यशोधर झा (मिथिला वैभव, दर्शन)
१९६८- यात्री (पत्रहीन नग्न गाछ, पद्य)
१९६९- उपेन्द्रनाथ झा “व्यास” (दू पत्र, उपन्यास)
१९७०- काशीकान्त मिश्र “मधुप” (राधा विरह, महाकाव्य)
१९७१- सुरेन्द्र झा “सुमन” (पयस्विनी, पद्य)
१९७३- ब्रजकिशोर वर्मा “मणिपद्म” (नैका बनिजारा, उपन्यास)
१९७५- गिरीन्द्र मोहन मिश्र (किछु देखल किछु सुनल, संस्मरण)
१९७६- वैद्यनाथ मल्लिक “विधु” (सीतायन, महाकाव्य)
१९७७- राजेश्वर झा (अवहट्ठ: उद्भव ओ विकास, समालोचना)
१९७८- उपेन्द्र ठाकुर “मोहन” (बाजि उठल मुरली, पद्य)
१९७९- तन्त्रनाथ झा (कृष्ण चरित, महाकाव्य)
१९८०- सुधांशु शेखर चौधरी (ई बतहा संसार, उपन्यास)
१९८१- मार्कण्डेय प्रवासी (अगस्त्यायिनी, महाकाव्य)
१९८२- लिली रे (मरीचिका, उपन्यास)
१९८३- चन्द्रनाथ मिश्र “अमर” (मैथिली पत्रकारिताक इतिहास)
१९८४- आरसी प्रसाद सिंह (सूर्यमुखी, पद्य)
१९८५- हरिमोहन झा (जीवन यात्रा, आत्मकथा)
१९८६- सुभद्र झा (नातिक पत्रक उत्तर, निबन्ध)
१९८७- उमानाथ झा (अतीत, कथा)
१९८८- मायानन्द मिश्र (मंत्रपुत्र, उपन्यास)
१९८९- काञ्चीनाथ झा “किरण” (पराशर, महाकाव्य)
१९९०- प्रभास कुमार चौधरी (प्रभासक कथा, कथा)
१९९१- रामदेव झा (पसिझैत पाथर, एकांकी)
१९९२- भीमनाथ झा (विविधा, निबन्ध)
१९९३- गोविन्द झा (सामाक पौती, कथा)
१९९४- गंगेश गुंजन (उचितवक्ता, कथा)
१९९५- जयमन्त मिश्र (कविता कुसुमांजलि, पद्य)
१९९६- राजमोहन झा (आइ काल्हि परसू, कथा संग्रह)
१९९७- कीर्ति नारायण मिश्र (ध्वस्त होइत शान्तिस्तूप, पद्य)
१९९८- जीवकान्त (तकै अछि चिड़ै, पद्य)
१९९९- साकेतानन्द (गणनायक, कथा)
२०००- रमानन्द रेणु (कतेक रास बात, पद्य)
२००१- बबुआजी झा “अज्ञात” (प्रतिज्ञा पाण्डव, महाकाव्य)
२००२- सोमदेव (सहस्रमुखी चौक पर, पद्य)
२००३- नीरजा रेणु (ऋतम्भरा, कथा)
२००४- चन्द्रभानु सिंह (शकुन्तला, महाकाव्य)
२००५- विवेकानन्द ठाकुर (चानन घन गछिया, पद्य)
२००६- विभूति आनन्द (काठ, कथा)
२००७- प्रदीप बिहारी (सरोकार, कथा)
२००८- मत्रेश्वर झा (कतेक डारि पर, आत्मकथा)
२००९- स्व.मनमोहन झा (गंगापुत्र, कथासंग्रह)
२०१०-श्रीमति उषाकिरण खान (भामती, उपन्यास)
२०११- श्री उदयचन्द्र झा "विनोद" (अपक्ष, कविता संग्रह)
2012- श्रीमति शेफालिका वर्मा- (किस्त किस्त जीवन, आत्मकथा)
साहित्य अकादेमी मैथिली अनुवाद पुरस्कार
१९९२- शैलेन्द्र मोहन झा (शरतचन्द्र व्यक्ति आ कलाकार-सुबोधचन्द्र सेन, अंग्रेजी)
१९९३- गोविन्द झा (नेपाली साहित्यक इतिहास- कुमार प्रधान, अंग्रेजी)
१९९४- रामदेव झा (सगाइ- राजिन्दर सिंह बेदी, उर्दू)
१९९५- सुरेन्द्र झा “सुमन” (रवीन्द्र नाटकावली- रवीन्द्रनाथ टैगोर, बांग्ला)
१९९६- फजलुर रहमान हासमी (अबुलकलाम आजाद- अब्दुलकवी देसनवी, उर्दू)
१९९७- नवीन चौधरी (माटि मंगल- शिवराम कारंत, कन्नड़)
१९९८- चन्द्रनाथ मिश्र “अमर” (परशुरामक बीछल बेरायल कथा- राजशेखर बसु, बांग्ला)
१९९९- मुरारी मधुसूदन ठाकुर (आरोग्य निकेतन- ताराशंकर बंदोपाध्याय, बांग्ला)
२०००- डॉ. अमरेश पाठक, (तमस- भीष्म साहनी, हिन्दी)
२००१- सुरेश्वर झा (अन्तरिक्षमे विस्फोट- जयन्त विष्णु नार्लीकर, मराठी)
२००२- डॉ. प्रबोध नारायण सिंह (पतझड़क स्वर- कुर्तुल ऐन हैदर, उर्दू)
२००३- उपेन्द दोषी (कथा कहिनी- मनोज दास, उड़िया)
२००४- डॉ. प्रफुल्ल कुमार सिंह “मौन” (प्रेमचन्द की कहानी-प्रेमचन्द, हिन्दी)
२००५- डॉ. योगानन्द झा (बिहारक लोककथा- पी.सी.राय चौधरी, अंग्रेजी)
२००६- राजनन्द झा (कालबेला- समरेश मजुमदार, बांग्ला)
२००७- अनन्त बिहारी लाल दास “इन्दु” (युद्ध आ योद्धा-अगम सिंह गिरि, नेपाली)
२००८- ताराकान्त झा (संरचनावाद उत्तर-संरचनावाद एवं प्राच्य काव्यशास्त्र-गोपीचन्द नारंग, उर्दू)
२००९- भालचन्द्र झा (बीछल बेरायल मराठी एकाँकी- सम्पादक सुधा जोशी आ रत्नाकर मतकरी, मराठी)
२०१०- डॉ. नित्यानन्द लाल दास ( "इग्नाइटेड माइण्ड्स" - मैथिलीमे "प्रज्वलित प्रज्ञा"- डॉ.ए.पी.जे. कलाम, अंग्रेजी)
२०११- श्री खुशीलाल झा (उपरवास कथात्रयी, रघुवीर चौधरीक गुजराती उपन्यास)
2012- श्री महेन्द्र नारायण राम ("कार्मेलीन" कोंकणी उपन्यास श्री दामोदर मावजो)
साहित्य अकादेमी मैथिली बाल साहित्य पुरस्कार
२०१०-तारानन्द वियोगीकेँ पोथी "ई भेटल तँ की भेटल" लेल
२०११- ले.क. मायानाथ झा "जकर नारी चतुर होइ" लेल
२०१२- मुरलीधर झा (पिलपिलहा गाछ, अ-बाल साहित्य, पैघ लोक लेल कथाक संग्रह लेल)
साहित्य अकादेमी युवा पुरस्कार
२०११- श्री आनन्द कुमार झा (हठात परिवर्तन, नाटक)
2012- श्री अरुणाभ सौरभक “एतबे टा नहि” (कविता संग्रह)
प्रबोध सम्मान
प्रबोध सम्मान 2004- श्रीमति लिली रे (1933- )
प्रबोध सम्मान 2005- श्री महेन्द्र मलंगिया (1946- )
प्रबोध सम्मान 2006- श्री गोविन्द झा (1923- )
प्रबोध सम्मान 2007- श्री मायानन्द मिश्र (1934- )
प्रबोध सम्मान 2008- श्री मोहन भारद्वाज (1943- )
प्रबोध सम्मान 2009- श्री राजमोहन झा (1934- )
प्रबोध सम्मान 2010- श्री जीवकान्त (1936- )
प्रबोध सम्मान 2011- श्री सोमदेव (1934- )
प्रबोध सम्मान 2012- श्री चन्द्रभानु सिंह (१९२२- )
श्री रामलोचन ठाकुर (१९४९- )
प्रबोध सम्मान 2013-श्री सुभाष चन्द्र यादव
यात्री-चेतना पुरस्कार
२००० ई.- पं.सुरेन्द्र झा “सुमन”, दरभंगा;
२००१ ई. - श्री सोमदेव, दरभंगा;
२००२ ई.- श्री महेन्द्र मलंगिया, मलंगिया;
२००३ ई.- श्री हंसराज, दरभंगा;
२००४ ई.- डॉ. श्रीमती शेफालिका वर्मा, पटना;
२००५ ई.-श्री उदय चन्द्र झा “विनोद”, रहिका, मधुबनी;
२००६ ई.-श्री गोपालजी झा गोपेश, मेंहथ, मधुबनी;
२००७ ई.-श्री आनन्द मोहन झा, भारद्वाज, नवानी, मधुबनी;
२००८ ई.-श्री मंत्रेश्वर झा, लालगंज,मधुबनी
२००९ ई.-श्री प्रेमशंकर सिंह, जोगियारा, दरभंगा
२०१० ई.- डॉ. तारानन्द वियोगी, महिषी, सहरसा
२०११ ई.- डॉ. राम भरोस कापड़ि भ्रमर (जनकपुर)
2012 ई.- श्री मधुकांत झा (पटना)
भारतीय भाषा परिषद, कोलकाता
युवा पुरस्कार (२००९-१०) गौरीनाथ (अनलकांत) केँ मैथिली लेल।
भारतीय भाषा संस्थान (सी.आइ.आइ.एल.) , मैसूर रामलोचन ठाकुर:- अनुवाद लेल भाषा-भारती सम्मान २००३-०४ (सी.आइ.आइ.एल., मैसूर) जा सकै छी, किन्तु किए जाउ- शक्ति चट्टोपाध्यायक बांग्ला कविता-संग्रहक मैथिली अनुवाद लेल प्राप्त। रमानन्द झा 'रमण':- अनुवाद लेल भाषा-भारती सम्मान २००४-०५ (सी.आइ.आइ.एल., मैसूर) छओ बिगहा आठ कट्ठा- फकीर मोहन सेनापतिक ओड़िया उपन्यासक मैथिली अनुवाद लेल प्राप्त।
साहित्य, नाटक, गीत, संगीत, नृत्य, मूर्तिकला, शिल्प आ चित्रकला क्षेत्रमे विदेह सम्मान २०१२ क घोषणा
विदेह सम्मान
विदेह समानान्तर साहित्य अकादेमी सम्मान
१.विदेह समानान्तर साहित्य अकादेमी फेलो पुरस्कार २०१०-११
२०१० श्री गोविन्द झा (समग्र योगदान लेल)
२०११ श्री रमानन्द रेणु (समग्र योगदान लेल)
२.विदेह समानान्तर साहित्य अकादेमी पुरस्कार २०११-१२
२०११ मूल पुरस्कार- श्री जगदीश प्रसाद मण्डल (गामक जिनगी, कथा संग्रह)
२०११ बाल साहित्य पुरस्कार- ले.क. मायानाथ झा (जकर नारी चतुर होइ, कथा संग्रह)
२०११ युवा पुरस्कार- आनन्द कुमार झा (कलह, नाटक)
२०१२ अनुवाद पुरस्कार- श्री रामलोचन ठाकुर- (पद्मानदीक माझी, बांग्ला- मानिक बंद्योपाध्याय, उपन्यास बांग्लासँ मैथिली अनुवाद)
विदेह भाषा सम्मान २०१२-१३ (वैकल्पिक साहित्य अकादेमी पुरस्कारक रूपमे प्रसिद्ध)
1.विदेह समानान्तर साहित्य अकादेमी फेलो पुरस्कार 2012
2012 श्री राजनन्दन लाल दास (समग्र योगदान लेल)
2.विदेह भाषा सम्मान २०१२-१३ (वैकल्पिक साहित्य अकादेमी पुरस्कारक रूपमे प्रसिद्ध)
२०१२ बाल साहित्य पुरस्कार - श्री जगदीश प्रसाद मण्डल केँ “तरेगन” बाल प्रेरक विहनि कथा संग्रह
२०१२ मूल पुरस्कार - श्री राजदेव मण्डलकेँ "अम्बरा" (कविता संग्रह) लेल।
2012 युवा पुरस्कार- श्रीमती ज्योति सुनीत चौधरीक “अर्चिस” (कविता संग्रह)
2013 अनुवाद पुरस्कार- श्री नरेश कुमार विकल "ययाति" (मराठी उपन्यास श्री विष्णु सखाराम खाण्डेकर)
नाटक, गीत, संगीत, नृत्य, मूर्तिकला, शिल्प आ चित्रकला क्षेत्रमे विदेह सम्मान २०१२ क घोषणा
अभिनय- मुख्य अभिनय ,
सुश्री शिल्पी कुमारी, उम्र- 17 पिता श्री लक्ष्मण झा
श्री शोभा कान्त महतो, उम्र- 15 पिता- श्री रामअवतार महतो,
हास्य-अभिनय
सुश्री प्रियंका कुमारी, उम्र- 16, पिता- श्री वैद्यनाथ साह
श्री दुर्गानंद ठाकुर, उम्र- 23, पिता- स्व. भरत ठाकुर
नृत्य
सुश्री सुलेखा कुमारी, उम्र- 16, पिता- श्री हरेराम यादव
श्री अमीत रंजन, उम्र- 18, पिता- नागेश्वर कामत
चित्रकला
श्री पनकलाल मण्डल, उमेर- ३५, पिता- स्व. सुन्दर मण्डल, गाम छजना
श्री रमेश कुमार भारती, उम्र- 23, पिता- श्री मोती मण्डल
संगीत (हारमोनियम)
श्री परमानन्द ठाकुर, उम्र- 30, पिता- श्री नथुनी ठाकुर
संगीत (ढोलक)
श्री बुलन राउत, उम्र- 45, पिता- स्व. चिल्टू राउत
संगीत (रसनचौकी)
श्री बहादुर राम, उम्र- 55, पिता- स्व. सरजुग राम
शिल्पी-वस्तुकला
श्री जगदीश मल्लिक,५० गाम- चनौरागंज
मूर्ति-मृत्तिका कला
श्री यदुनंदन पंडित, उम्र- 45, पिता- अशर्फी पंडित
काष्ठ-कला
श्री झमेली मुखिया,पिता स्व. मूंगालाल मुखिया, ५५, गाम- छजना
किसानी-आत्मनिर्भर संस्कृति
श्री लछमी दास, उमेर- ५०, पिता स्व. श्री फणी दास, गाम वेरमा
विदेह मैथिली पत्रकारिता सम्मान
-२०१२ श्री नवेन्दु कुमार झा
गजल कमला-कोसी-बगमती-महानंदा सम्मान
अनचिन्हार आखर ( http://anchinharakharkolkata.blogspot.com
) द्वारा प्रायोजित "गजल कमला-कोसी-बगमती-महानंदा सम्मान" बर्ख 2011 लेल ओस्ताद सदरे आलम गौहर
जीकेँ प्रदान कएल गेलैन्ह। एहि बेरुक मुख्यचयनकर्ता ओस्ताद सियाराम झा"सरस" छलखिन्ह।..


text:
Sunday, November 2, 2014
कवि रसिक लाल सदाय
दीनक दुर्दशा
जे अति दीन तेकर दुर्दिन,
दिनानुदिन
ओ धन बल हीन कृष गात
कृषक मलीन
से करत की सामंत युगमे
मन मारि-हारि
बैसल विचारि
की कऽ सकैछ, नै दऽ सकैत
की किछु लऽ सकैत, कड़ पसारि
हक मारल अछि सभठाम जेकर
मेहनत-मजदूरी चारूठाम जेकर
मुँह ताकि बिधुआएल ठाढ़
कियो अछि जे सुधि लेत एकर।
स्वार्थी अर्थी नेता नायक, अपने पेट कुरियबैत
किन्तु गरीब मौन भऽ बैसल, किछुओ ने बूझि पबैत
सरकारो अछि भोंमा शंख, जे ढोल पीटि परचार करैत
मुरखाहा संग पढ़लोहोकेँ, धोखा दऽ चटकारैत
हमर बनौल हमरे हक खा कऽ, हमरे ओ परतारैत
मंगलापर फटकारैत,आशा दऽ कऽ टारैत
भीतरे-भीतरे मारैत अछि, अपन दाउ सुतारैत अछि
की कहबऽ हौ भाय, सभ गहुमन सन फुफकारैत अछि।
अनुभव
लिखलौं-पढ़लौं किछु बचपनमे
आब की लिखू, की पढ़ू की सीखू
सुधि बुधि सभ हेराएल
करम-जालमे सभ बिसराएल
दू-चारि बाल-गोपाल भेल जखनि
कर्तव्यक भार माथ पड़ल तखनि
परि गेलौं हम बड़का उलझनमे
लिखलौं-पढ़लौं...।
की करू नै करू, मन कछमछ करैए
नीन नै नयन मनमे चिन्ता रहैए
उठि-उठि बैसै छी, टुक-टुक तकै छी
मनै छी नै जीबै छी, कहुना दिन कटै छी
मुदा तैयो नै शान्ति पबै छी एको क्षण
पाँच-दस-पनरह-बीस, केना बितल उमर पचीस
खेती-पथारी दुनियाँ-दारी, केना भरत पेनकट्टा बखारी
जे किछु केलौं वा नै केलौं, बहुत कमेलौं बहुत गमेलौं
आब की करब उमर पचपनमे
लिखलौं-पढ़लौं...।
स्कूल गीत
चल-चल चल बौआ स्कूल पढ़ैले
चल-चल चल बुच्च्ाी स्कूल पढ़ैले
पढ़ै-लिखैले साक्षर बनैले
अ, आ, क ख स, ह सीखैले- चल बौआ
गिनती सौ तक गिनबैले, अक्षर-अक्षरकेँ मिलबैले
देखि-देखि कऽ नकल करैले
चल-चल चल...।
पढ़मेँ-लिखमेँ साक्षर बनमेँ, नै पढ़मेँ तँ मुरूख कहेमेँ
अखनि नै, पाछू पछतेमेँ, अनपढ़ जीवन गाम हँसेमेँ
चल-चल चल...।
डाक्टर आैर इन्जीनियर बन, पढ़मेँ-लिखमेँ जँ सदिखन
चल बौआ हाकीम बनैले...।
चल-चल चल...।
स्कूलमे सरजी भरपुर, मैडम दीदी सेहो खूब
भोजन किताब मंगनीए भेटै छै, पोशाक पैसा सेहो भेटै छै
चल बौआ तूँ गीत गबैले...।
चल-चल चल...।
Subscribe to: Posts (Atom)


text:
आजुक जतरे खराब छल ।भोरेसँ माँथ दर्द क' रहल अछि ।भरि दिनक मंथनक बाद निस्कर्ष भेटल जे टिचिंग सबसँ खराब प्रोफेशन छै ।आइ काल्हि आदर्श बननाइ, निःस्वार्थ भावसँ शिक्षा देनाइ आ छात्रकेँ नीक बाट देखेनाइ बड पैघ अपराध अछि ।आब शिक्षाक सेहो राजनीतिकरण भेल अछि तेँ एहि फिल्डमे ठग बनब परम् आवश्यक अछि ।आब मास्टर मुर्ख आ छात्र बुधियार भ' गेल अछि ।एहि फिल्डमे किछु नीक करब त' मारि होयत, असहनिय आलोचना होयत, आ जँ नै सकब त' फिल्ड बदलि लिअ ।आब एत' कोनो योजना नै, मानसिक प्रताड़ना चलै छै ।एहि प्रोफेशनमे शिक्षित करबाक कोशिश केनाइ, मने उक्खरिमे मूड़ी देनाइ ।आब सत्ते एहि लाइनकेँ छोड़ि देबाक मोन होइये ।राजनीति देख घृणा उत्पन्न भ' गेल अछि ।रियली फिलिंग सैड .....
हम सब तुच्छ प्राणी छी मीत, ई शोहरत अहींकेँ मुबारक ।एहि राजनीतिक फिल्डमे धन्यवादक पात्र छी अहाँ ।धुर्तैमे ठठै बलाकेँ अपन प्रतिद्वंदी बनाउ ।आइ वान्ट टू लिभ लाइक ए नॉर्मल क्रियेचर .....
बुधवार, 6 जनवरी 2016
Monak bat
आजुक जतरे खराब छल ।भोरेसँ माँथ दर्द क' रहल अछि ।भरि दिनक मंथनक बाद निस्कर्ष भेटल जे टिचिंग सबसँ खराब प्रोफेशन छै ।आइ काल्हि आदर्श बननाइ, निःस्वार्थ भावसँ शिक्षा देनाइ आ छात्रकेँ नीक बाट देखेनाइ बड पैघ अपराध अछि ।आब शिक्षाक सेहो राजनीतिकरण भेल अछि तेँ एहि फिल्डमे ठग बनब परम् आवश्यक अछि ।आब मास्टर मुर्ख आ छात्र बुधियार भ' गेल अछि ।एहि फिल्डमे किछु नीक करब त' मारि होयत, असहनिय आलोचना होयत, आ जँ नै सकब त' फिल्ड बदलि लिअ ।आब एत' कोनो योजना नै, मानसिक प्रताड़ना चलै छै ।एहि प्रोफेशनमे शिक्षित करबाक कोशिश केनाइ, मने उक्खरिमे मूड़ी देनाइ ।आब सत्ते एहि लाइनकेँ छोड़ि देबाक मोन होइये ।राजनीति देख घृणा उत्पन्न भ' गेल अछि ।रियली फिलिंग सैड .....


text:
26 एकड़ मे 200 करोड क लागत स बनत बस अड्डा
3 हजार बस कए प्रतिदिन होएत आवाजाही
पटना: पटना मे देश क आधुनिकतम इंटर स्टेट बस टर्मिनल बनत। 26 एकड़ मे प्रस्तावित बस टर्मिनल मे एयरपोर्ट सन सबटा सुविधा होएत आ एहि पर 200 करोड़ खर्च होएत। इ फैसला एक अणे मार्ग मे मुख्यमंत्री श्री नीतीश कुमार क अध्यक्षता मे भेल नगर विकास विभाग क उच्चस्तरीय समीक्षा बैसार मे लेल गेल। बैसार क बाद सचिव नगर विकास विभाग डॉ एस सिद्धार्थ कहला जे इ बस स्टैण्ड देश क आधुनिकतम बस स्टैण्ड होएत। इ दिल्ली आ चेन्नई क आईएसबीटी क समकक्ष होएत। एहि बस टर्मिनल मे 3 हजार बस कए प्रतिदिन आवाजाही क व्यवस्था होएत। ओ कहला जे पटना शहर मे जे सिटी बस सर्विस शुरू कैल जा रहल अछि ओकर पार्किंग सेहो ओहि ठाम होएत
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Monday, April 9, 2012
आशीष चमन - पछता रोटी
‘की रौ भीम! मोटरसाइकिल सभक बहुत भीड़ देखैत छियैक....’’ गजीन्दर बाबूक ओहिठाम करमान लागल लोक सभकेँ देखैत ओ पुछलकैक ....ओहिकाल भोरूक लगभग छओ बजैत छलैक....। ’गजीन्दर बाबू मरि गेलथिन....’। ओंघाएल स्वरेँ भीमा उतारा देलकैक। ओकर बढ़ैत डेग अकस्तात् रूकि गेलैक आ अनायास मुँहसँ निकललैक-‘अँय कखनि....आ की भेल छलनि हुनका?
‘की भेलैक? किछुओ नहि, रातिमे केहन बढि़या छलथिन, किन्तु अकस्मात्। भीमा पूर्ववते जेकाँ बाजल।
ई कने काल लेल गुम्म पड़ि गेलैक। ओम्हर भीमाकेँ ओहिठामसँ जल्दी हटबाक हलतलबी छलैक मुखाकृतिपर एकरा उद्वेग तकरा ओ दबने छल-, किन्तु ओ पहिने कोना हरितए चमन भैया ठाढ़ छथि अपनासँ दस पनरह बरखक जेठ। ओकर आतुरताकेँ पारेख करैत ई ओतए ससरि कऽ चलि गेलैक जतए दुइ जन अपनामे बात करैत सिकरेट धुकैत छलैक, ओतए ई सहारेकेँ देखलैक, भीमा मनोयोग पूर्वक भरि रातुक संचित लग्धीकेँ बहार कऽ रहल छलैक, एकरा निवृत्तिक भावकेँ अपन चेहरापर पसारने ।
’ओ स्वाइत!’ ओ मोनहि-मोन बाजल आ आगाँ चौबटिया दिशि बढि़ गेल।
चौबटिया, लग आबल जा रहल छलैक- ओकरा अजय चौधरीक ओहिठाम जयबाक छलैक। अजय चौधरी पानमसाला, सिकरेट सभक फेरिया छल जे साइकिलपर माल लादि गामे-गाम आ हाट-बाजार सभमे बौआइत रहेक, किन्तु किछु लक्ष्मी कृपा आ किछु जन्मजात वाणिक बुद्धि एहि दुनुक संयोगसँ ओ दुइये-तीन बरखमे कमा कऽ टाल लगा देने छलैक....। ओ ओकरे लग जा रहल छल उपेक्षा आ बेकारी भरल जिनगीसँ त्राणण्यबा लेल, किछु राय विचारक हेतु अपन पुरान जान-चिन्हक संचित निधि लऽ कऽ। ओ भरि रातुक संकल्प लऽ कऽ भोरे चलल छल जे प्रात-काले ओकरासँ भेंट भऽ सकैत अछि, भरि दिन तँ ओ पतनुकात धयने रहैत अछि।
ओकर मोनमे विभिन्न प्रकारक विचार उठि-बैसि रहल छलैक। ‘गजीन्दर बाबूक मृत्यु....,तीनटा लड़का दुइटा तँ बड्ड कमबैत छैक मुदा जेठका कने गड़बड़ा गेलैक- तकरा सम्हारक लेल ओ दोकान खोलि देलथिन-ओना दोकान पहिनो दुइ-दुइ बेर खोलल गेल छलैक मुदा तकरा ओ खा पका नेने छलैक.... तेँ एहिबेर ओ-स्वयं बेसीकाल बैसथि....एकटा आशा तीन फूके चानीक-ओवर बेटा माने अपन पोताकेँ ओ मोट डोनेशन दऽ कऽ राँचीक इस्कूलमे भर्ती करौलनि-बेटा नहि तँ की भेलैक पोते सुतरि जाइक-एकरा मृग-मरीचिका....।
ओ आब चौबतिया लग आबि गेल छलैक भोरूका पहरमे चाहक दोकानपर भीड़ कने बेशीये रहैत छैक ओ सोझे आगाँ बढि़ गेलैक आ थोड़े दूरक बाद एकरा गली होइत अजय चौघरीक घर लग आबि गेलैक....।
‘की यौ चाचा जी! अजय बाबू उठलाह....?’ अपन स्वरमे चीनीक चाशनी सन घोरैत ओकर शिक्षक पितासँ पुछलकैक....।
‘अबह आबह! अजय लैट्रिनमे छैक....। ई कहि गृहपति ओहिठाम पहिनेसँ बैसल आन लोक सभसँ गप्प करए लगलाह....। एकरा पेटमे खलबली छलैक- ‘गजीन्दर बाबूक’
घरसँ ई घर आधा माइलपर छैक आ एतेक भोरमे ई घटना एकरा सभकेँ तँ नहियेटा बूझल होयतैक....। ओ चर्चा करए चाहैत छल गजीन्दर बाबूक असामयिक निधन करि। हुनक शिक्षक संघक विषएमे, हुनक व्यक्ति व ओ कृतित्वक चर्चा कऽ ओ स्वयं ओहि दरबज्जापर बैसल समस्त लोकक केन्द्र-बिन्दु बनऽ चाहैत छल....लोक सभकेँ चौकाएब अचंभित करए चाहैत छल- ‘अँय कखनि मुइलाह गजीन्दर बाबू? आ हा-हा-केहन स्वस्थ लोक रहथि ....भगवानक लीला अपरम्पारक कहू चमनजी अहाँ कखनि बुझलहु आदि आदि....।
ओ, बाजब शुरू कयनहि छल कि दीर्घ-श्वास छोड़ैत गृहपति बाजि उठलाह-‘ की करबहक ओहिना होइत छैक....बड्ड नीक लोक छलाह....शिक्षक समुदायक बड्ड पैघ हितैषी....,हुनक देहावसानसँ हम सभ लोक बड्ड मर्माहत छी....।
’के मुइलाह? ‘उपस्थित लोक-सभमे सँ एक गोटे पुछलथि।
’अरे वैह मास्टरसाहेब ने रातिए....।’ दोसर गोटे यन्त्रवतद्य सन बाजल....।
अच्छा तँ वैह ने....।’
‘अच्छा तँ ई बात एकरा सभसँ हमरा पहिने बुझल छलैक आ एकटा नव गप्प ई जे गजीन्दर बाबू भोरमे नहि अपितु रातिए मुइलाह....ई खबरि एकरा सभक लेल आब बासी भऽ गेलैक अछि....।“ओ सोचए लागल....। ता धरि अजय आबि गेल छलैक....।
ओतएसँ घुमलाक बाद ओ पुन-चौबटिया लग ठाढ़ भऽ गेलैक....। चाहक दोकान लग आब भीड़ बेसी भऽ गेल छलैक। एकरा नेता सन लोक-चाहक मफाएल गिलास धऽ कऽ भाषण झाड़ि रहल छलैक मुदा महगीक छैक आ केन्द्र सरकारक पतनकेँ भविष्यवाणी सेहो-आगाँ, के सरकार बनाओल तकरापर विचार-विमर्श चलि रहल छल।
मोहल्लाक एकरा पैघ व्यक्तिक मृत्युपर कोनो चर्चा नहि भऽ रहल छलैक ओ कनेकाल ठाढ़ रहल आ फेर घुमिते चाहैत छल की लतीफ भेटलाह- ‘की यौं पंडीजी! अहाँक पीसा छथि, की गाम गेलाह’?
लतीफ एहि गा्मक पुरान काश्तकार अछि आ पीसासँ मोकदमाबाजी सेहो करैत अछि....। उत्तर देलाक बाद ओ जहाँ गजीन्दर बाबूक चर्चा शुरू कयलक तँ लतीफ बाजि उठल-‘अल्ला हो अल्ला’! जखनि सुनलियेक तखनिसँ भरि राति नीन्दे नहि भेलैक....।
ई सुनितहि ओ आगाँ बढि़ गेल ओ अपन विचारक कड़ीकेँ सोझराबए चाहिते छल कि ‘बड़े’ भेट गेलैक। बड़े माने अनिल झाक माझिल बेटा-ब्रेन पारालैसिसक पुरान शिकार, आब कने सुधारक संकेत देखैत छियैक ओकरामे....।
अनिल भैया ओकरा लेल चौराहापर “सोना जेनरल स्टोर” खोलि देने छथि आ बेटाक बदलामे स्वयं बेसीकाल गद्दीपर बैसैत छथि....। ओ मजाकमे बेसीखन बजैत रहैत अछि-‘की यौ भाय साहेब! खोललहँ बड़ेकेँ लेल आ बैसेत छी अपने....।
अनिल बाबू बिझुँसैत उत्तर दैत रहैत छथि- ‘की करबैक ओहिना होइत छैक चिल्हकाक लाथे चिल्हकौर सेहो....।’
बड़े राति कऽ दोकानेमे सुतैत अछि। ओ बड़ेकेँ सभ दिन जेकाँ एखनुहुँ सैल्युर ठोकैत अछि....। ओ ओकर स्वाभाविक मित्र अछि भातिज नहि समान धर्मा....।
ओ कहि उठैत ‘अछि- ‘चचा! गजीन्दर बाबू, आ आँगुरकेँ आडर केर मुद्रामे उठा दैत अछि।
ओफ्फ! तँ ईहो बूझि गेल अछि?’ ओ पुन: घर दिशि विदा भऽ जाइत अछि।
गजीन्दर बाबूक घरसँ एकर घर कने बेसी दूरपर छैक बीचमे जनशून्यता छैक आ बसबिटारि तथा कलमबाग सेहो छैक....।
‘निश्चित रूपसँ हुनक मृत्युक खबरि घरपर नहि गेल होयताह’ ओ झटकि कऽ विदा होइत अछि कत्तहु नहि रूकबाक संकल्प लऽ कऽ–मुदा ओकर मोनपर विचार पुन-हावी भऽ रहल छैक-‘बड़े पारालौसिसक शिकार अबोध रहि गेल मस्तिष्कबला एकरा जवान मानव देह धारी, गजीन्दर बाबूक जेठ नशेरी बालक, दुनूक पिता करि अपन-अपन ओहि अक्षम सन्तान लेल भगीरथ श्रम....।
ओकरा लगलैक जे गजीन्दर बाबूक नशेरी बालक आ बड़े चलि रहल अछि आ जाइत लटपटा कऽ खसि पड़ैत अछि दुनू बूढ़ पिता अपन-अपन धोती सम्हारैत दौगैत छथि आ भीजल स्वरसँ पूछि रहल छथि- ‘बाज’ चोट तँ नहि लगलौ?’
ओ आँखि मुनने कने बिलमि जाइत अछि। फेर ओ देखैत अछि- जे ‘पुन’ ओ दुनू जा रहल अछि आब दुनूक घरपर एक-दोसराक मूड़ी लागि गेलैक अछि फेर ओहि घरपर सँ मूड़ी फिर भऽ गेलैक अछि।’ सभटा असंगत लेतरल चित्र सभ, चलचित्र जेकाँ एकर मानस पटलपर आबऽ जाऽ लगलैक....।
एक दिशि गजीन्दर बाबू अनिल भैया आ दुनूक संतान, एकटा ई आ एकटा एकर बाप....? सर्वत्र, स्वरचित, कपोल कल्पित एकर अक्षमताक ढ़ोलहा पीटैत....।
ओकर मोन तिवूत भऽ गेलैक, भेलैक जे ‘वैह कियैक ने अनिल झा आ गजीन्दर बाबूक बेटा भऽ कऽ जनमलैक....बस अक्षमे सही....।
ओ एक बेर मूड़ी झमकारलक आ पुनः घर दिशि बिदा भऽ गेल-विचार पुन: अपन तारतम्य बैसाबए लगलैक- ‘ओ गजीन्दर बाबूक मृत्युक खबरि सभसँ पहिने बाँटि, लोककेँ अचांभित करैत पहिने पत्नीकेँ कहतैक....घरबाली एकरासँ सोझ मुँहे कहियो नहि बजैत छैक...,जेना झुरापित्ती सन उठल रहैत छैक....।
पत्नीकेँ संमाद देतैक ओ अपन प्रकृतिक अनुरूपेँ लहोछिकेँ पुछतैक- ‘के गजीन्दर बाबू’?
तकरा अनसून करैत ओ बाजत- ‘अरे! वैह राजाक दादा! वैह राजा जे अपन सनिक संग पढ़ैत छलैक आ आब राँचीमे एडमीशन करौलक अछि....।’
पत्नी आँखि गोल करैत कहतीह- ‘अच्छा तँ ओ....? । ओ तकर बाद बुढि़या माए अर्थात् दादी लग जाएत, बूढ़ी एकरा आइ-काल्हि मछी दैत छथि....। अरे कियैक नहि, जखनि घरक मुखिया सभ नहि छलथिन तँ वएह ने ओहि राति बुढ़िकेँ दर्द भेलापर अड़ोस-पड़ोस एक करनैत दवाइ विरोक व्यवस्था कएने छलैक....। बूढ़ी सिनेह देखबैत बजने छलथिन- ‘तँ हौ बच्चा! तोँ नहि रहितह तँ हमर प्राण नहि बचितह....।
पहिल बेर ओकरा अपन व्यक्ति व सम्पूर्ण रूपेँ सार्थक बुझना गेलैक....। जे-सें ओ बूढ़ी लग जाइत आ एहि आकस्मिक मृत्युक ओकरा हाल-चाल कहत....। तखनि दुइ-चारि आँगनमे हल्ला मचि जयतैक- ‘कखनि मुइलाह आ हा-हा....ओ....हो....तो कोना बुझलहक हौ चमन....।
तखनि ओ फडि़छा फडि़छा कऽ आद्योपान्त सभ गप्प कहत आ लोक सभ ओकरा दिशि मुँह बाबि ताकत...सर्वत्त चमन, क्षणभंगुरे सही मुदा सर्वव्यापी चमन....।
ई सोचैत ओ आँगन दिशि विदा भेल। ड़योढ़ी लग पत्नी छिटटा छाउर काढ़ने जाइत छलीह, ओ डुर्लास कऽ बाजल- ‘अइ सुनैत छी।’
पत्नी छाउरक छिट्टा उनटबैत लहोछि कऽ बजलीह-‘इह कमैनी ने धमैनी आ टहंकार केहन....एकोटा जारनि काठी ने....छओड़ाकए इस्कूलक भऽ रहल छैक ऊपरसँ छओंड़ीक नंगो-चंगो....आइ ओकरा हम खून कऽ देबैक। ‘ई कहि ओ द्रुतगति आँगन गेलि आ बेटीकेँ ओध-बाध उठाबऽ लागलि.... छओंड़ी चीत्कार कऽ उठलि....।
एकर भीतरमे आक्रोश बिरंड़ो तांडव करए लगलैक तकरा दबौने ओ दादी गेलैक, आ बाजल ‘बुढि़या माँ गइ। गजीन्दर बाबू....।’
बूढ़ी बातकेँ बिच्चन्हसँ कटैत बजलीह-‘हम तँ रातिये बूझि गेल हूँ....आह केहन भद्र लोक....एकूटा हम छी....हमर बही जमराज लगसँ हरा गेल अछि, आं आगाँक जनमल लोक सभ उठल जा रहल अछि।’
‘अच्छा तँ ईओ बुढि़या बुझि छल....तखनि हमही देरीसँ बुझलहुँ....सत्ते हम पिछड़ल छी-पत्नी ठीके कहैत अछि जे अहाँ पछता रोटी खएने छी....।’
ओ स्वयंकेँ धिक्कारऽ लागल ओकर समस्त उत्साह आब तिरोहित भऽ गेलैक ओ अपरतीब भऽ गेलैक। तथापि बातकेँ बढ़बैत बाजल-मर्र, ओ की कोनो कम उमेर के छलथिन सत्तरिसँ कदापि कम्म नहि।
बूढ़ी हाथ नचबैत बजलीहेँ दुर बतहा नहितन । सत्तरि के तँ इन्जीरा आ मंदाग्नि सेहो नहि अछि।
ओ अपन समस्त कुण्ठा आ हतबुद्धिकेँ बूढ़ीपर कुतारैत मुँह दुसलक- ‘हुँह! इन्जीरार आ मन्दाग्नि कईक बेर कहल हूँ ले इन्दिरा आ मंदाकिनी बाजू....।
बूदी प्रत्योक्रमण करैत बजलीह-‘रौ बाउ! हम नहियों पढ़लहुँ तथापि ओहि कोशीक विकराल सभटा मे छओ गोंट बच्चा सभकेँ पढ़ा-लिखा मनुक्ख बनेलहुँ जगह-जमीन आ मकान बनेलहुँ केओ धिया-पुता मुँह नहि दुसैत अछि आ एकटा काबिल तोँ छेँ बड्ड बुधियार छेँ तेँ ने ई हालाति छैक जे बापोसँ नहि पटैत छैक अछि आदि कहैत बूढि़ घर-चलि गेलीह।
ओ हतबुद्धि भेल जड़वत ठाढ़ छल ओकर समस्त उत्साह कखनि ने बिला गेल छलैक आ ऑंखि नोरा गेलैक....।
कनेक्शन कालक बाद पत्नी आचलि आ गौरसँ मुँह देखैत बाजलि- ‘अरे आठ बजैत अछि- किछु जलखै खा लितहुँ फेर तँ भरि दिन अहाँकेँ की करबैक काजक जोगाड़ आ टाका-पैसा कोनो अपना हाथमे छैक की.... जहिया जे हेबाक हैतैक से तँ हेबे ने करतैक....।
ओ अपन हाथक घड़ी देखलक आ बाजल- ‘सते आइयो फेर बहु अबेर भऽ गेलैक....।
Posted by Gajendra at 8:08 AM
Labels: आशीष चमन
Subscribe to: Post Comments (Atom)


text:
Friday, October 18, 2013
(37) दोती बिआह
दोती बिआह
पचास वर्षीए प्रोफेसर उमाकान्त दोहरा कऽ बिआह कइए लेलनि। केना नै करितथि? संयमी रहने पचास बर्खक चेहरा पैंतीस-चालीससँ ऊपर नै बूझि पड़ै छन्हि। पत्नीक मुइने घर सुनसान लागए लगलनि। चौघारा कोठरी सभ ढन-ढन करैत। अपना छोड़ि ने दोसर भैयारी आ ने कियो आन परिवारमे रहनि। दुइएटा सन्तानो। जेठ बेटी प्रोफेसर पतिक संग बनारसेमे रहै छथिन। दुरागमन पछाति आइ धरि मात्र तीन बेर माए-बापसँ भेँट करए एली। बेटो तहिना। डाक्टरीक अंतिम साल, बंगलोर मेडिकल कौलेजमे पढ़ै छथिन। सालक दुर्गापूजाटा मे गाम अबै छथि।
किरिण फुटिते तीनू बकरी घरसँ निकालि बाहरक खुट्टीमे बान्हि, कटहरक पात आगूमे दऽ बगलमे बैस अपने फुड़ने असकरे बैसल बहिरी बाजए लगली-
“घोर कलयुग! घोर कलयुग आबि गेल। जेते दिन ई दुनियाँ चलैए, चलैए, नै तँ धरती फाटत। सभ ओइमे चलि जाएत। सुआइत लोक कहै छै जे मनुख तेते पपीयाह भऽ गेल अछि जे खिआइत-खिआइत चुट्टी-पिपरी जकाँ भऽ गेल। हमरा सभकेँ भगवान पार लगौलनि जे एतेटा मनुख भेलौं। आबक लोक थोड़े एते-एतेटा हएत। तेहेन हएत जे लग्गी लगा-लगा भट्टा तोड़त।”
ओना बिआहसँ दू दिन पहिनहिसँ स्त्रीगणक बीच गुन-गुनी शुरू भऽ गेल छेलै मुदा कियो खुलि कऽ नै बजै छेली। मुदा आइ सबहक मुँह खुजि गेलनि। टोलक बीच सरकारीक तीनेटा चापाकल अछि। बाँकी पाँचो अपन-अपन अँगनेमे गड़ौने छथि, जैपर आन-आन नै जाइत। तीनूमे सँ एकटाक हेडे खोलि तड़िपीबा सभ बेचि कऽ ताड़ी पीब गेल। दोसराक फील्टरे फुटि गेल छै, जइमे पानिसँ बेसी गादिए अबैए। खाली चौराहा परहक कल बँचल अछि। मुदा ओहो कोन जनमक पाप केने अछि जे भरि दिनमे कखनो आराम नै भेटै छै। चारू दिससँ पनिभरनी बाल्टीन-घैल लऽ आबि-आबि चारू दिससँ घेरि बेरा-बेरी पानि भरैत रहै छै। तँए गप-सप्प करैक नीक अवसरो आ जगहो फइल।
चिक्कारी मारैत मझौरावाली सोनरेवाली दिस देखि कऽ बजली-
“सौनक लगनक गीत अबै छन्हि, दीदी?”
मुस्की दैत सोनरेवाली उत्तर देलखिन-
“जहिना एक्के लोढ़ीसँ सिलौटपर मिरचाइओ पीसल जाइत अछि आ मिसरीओ तहिना ने डहकनो फागुनोक लगनमे गाैल जाइत अछि आ सौनोमे।”
दुनू गोटेक चिकारीमे गप्प सुनि बेलौंचावाली बजली-
“अपना भैंसुरकेँ नै देखै छहुन जे काठपर जाइ बिना दुइर भेल जाइ छथुन आ तैपर पुट्ठा खलीफा घर लऽ अनलखुन, से बड़बढ़ियाँ बड़ चिक्कन आ प्रोफेसर भैयाकेँ अखनि की भेलनि हेन। मारे दरमहो कमाइ छथि आ उमेरे केते हेतनि। तीस-पैंतीस बर्खसँ बेसी थोड़े भेल हेतनि।”
मझौरावालीक पच्छ लैत मुँह चमकबैत मोहनावाली बाजलि-
“जानिऐ कऽ तँ पुरुख छुद्दर होइए। तइमे उमाकान्ते जौं छुद्दरपना केलनि तँ कोन जुलुम भऽ गेलै।”
मोहनावालीक करुआएल गप सुनि बेलौंचावालीक मन जरए लगलनि। तुरुछि कऽ बजली-
“सभ पुरुख तँ छुद्दरे होइए मुदा मौगी तँ सभटा गिरथाइने होइए, सएह ने। सत-सतटा मुनसा देखैए मौगी आ छुद्दर होइए पुरुख। हिनके पुछै छियनि जे प्रोफेसर भैयासँ नीक अपन घरबला छन्हि?”
घरबलाक नाओं सुनि मोहनावाली काँख तरक घैल निच्चाँमे रखि आगू बढ़ए लगली। मुदा तैबीच साठि बर्खक झबरीदादी जोरसँ बजली-
“मरदक कमाएल खाइ जाइ छह आ गरमी चढ़ै छह तँ कलपर झाड़ैले अबै छह। एक्को दिन कोइ उमा बौआकेँ भानसो कऽ दइ छहुन आकि एक लोटा पानिओ भरि कऽ दए अबै छहुन। मुदा उल्लू जकाँ मुँह दुसल सभकेँ होइ छह। वेचारा नोकरीपर सँ अबै छथि, अपने हाथे वर्तन-बासन धोइ, पानि भरि भानस करै छथि से बड़बढ़ियाँ, मुदा बिआह कऽ लेलनि से बड़ अधला।”
झबरीदादीक गप ओते मोहनावाली नै सुनथि जेते तरे-तर बेलौंचावाली जरैत रहथि।
छह मास पूर्व प्रोफेसर उमाकान्तक पत्नी स्वर्गवास भऽ गेलनि। जाधरि जीबै छेलखिन ताधरि घरक कोनो भार प्रोफेसर साहैबकेँ नै बूझि पड़ै छेलनि। जहिना कोसीक धार अनवरत बोहैत रहैए तहिना उमाकान्तोक परिवार अपना गतिसँ छह मास पछाति धरि चलै छेलनि। ओना दस बरख पूर्व धरि माए-पिताक नजरिमे उमाकान्त बच्चे आ पत्नी कनियेँ छेलखिन। घरक भार दुनूमे सँ किनकोपर नै छेलनि। सोलहो आना माइए-बाबू सम्हारै छेलखिन। पढ़नाइ-पढ़ौनाइ उमाकान्तक आ दुनू साँझ भानस केनाइ पत्नीक काज छेलनि।
पत्नी मुलाक पछाति उमाकान्तकेँ घर-आँगन सून-मशान बूझि पड़ए लगलनि। चौघारा घरक आँगन, नम्हर दरबज्जा, तैबीच असकरे उमाकान्त रहै छथि। परिवारकेँ डगैत देखि उमाकान्तक मनमे बेचैनी बढ़ए लगलनि। जहिना भुमकमक समए धरतीक संग-संग ऊपरक सभ किछु काँपए लगैए तहिना मनक संग-संग उमाकान्तक बुधि-विवेक डोलए लगलनि। हृदए चहकए, मन मसकए लगलनि। मसकैत-मसकैत एहेन चिरक्का भऽ गेलनि जे उपयोग करै जोकर नै रहल। अनासुरती धैर्यक सीमा बालुक मेड़ि जकाँ ढहए लगलनि। ढहैत-ढहैत सहीट भऽ गेलनि। सहीट होइते बर्खा-पानि जकाँ रस्ता बनबए लगलनि, जइसँ नव-नव विचार जनमए लगलनि। नव-नव विचारकेँ जनमिते आँखि उठा आगू तकलनि तँ मेला-जकाँ दुनियाँ बूझि पड़लनि। सभ रंगक देखिनिहार। सभ तरहक वस्तुक दोकानपर एका-एकी एबो करैत आ जेबो करैत। अपन-अपन धुनिमे सभ बेहाल। दोसर दिस देखैक केकरो समए नै। अपने ताले सभ बेताल, जइसँ केकरो-केकरो आँखिसँ नोरो खसैत आ कियो-कियो ठहक्को मारैत। अनका दिससँ नजरि हटा उमाकान्त अपना दिस मोड़लनि तँ जिनगी लेल संगीक जरूरति पड़लनि। मन पड़लनि पत्नीक मृत्यु। मृत्युक उपरान्त सोग परगट करैले तँ बहुतो एला मुदा की सबहक नोरमे एक्के रंगक वेदना रहनि? एक घटना रहितो एक रंगक विचार आ वेदना कहाँ छेलनि? भरिसक सभ भाँज पुरबैले आएल छला। मुदा प्रोफेसर हरिनारायणक नोर किछु आरो बजै छेलनि। की हुनकर नोर पत्नीक प्रति छेलनि आकि पढ़ैत बच्चाक प्रति छेलनि आकि हमर विधुर जिनगीक प्रति छेलनि? मनपर भार पड़लनि। भारक तर मन दबेलनि, जइसँ सोचै-विचारैक रस्तो अवरुद्ध हुअ लगलनि। मुदा तरमे दबल मन कहलकनि-
“समाजक लोक की कहत?” फेर मनमे उठलनि, की कहत समाजक लोक! जेते लोक तेते विचार। जहिना ताड़ीक गंधसँ केकरो उल्टी होइ छै तँ कियो सुगंध बूझि आत्म-तुष्टि करैए। बूढ़-बुढ़ानुस परम्परानुसार कहता जे संयुक्त परिवारमे बेकती-विशेषक वेदना परिवारक बीच हरा, फुलाएल फूल जकाँ हँसैए, जइसँ अभाव कोनो वस्तु नै रहि जाइत अछि। फेर मनमे एलनि, जइ कौलेजमे शिक्षक रूपमे छी, बेटातुल्य विद्यार्थीकेँ जिनगीक बाट देखबै छी, ओ की कहत? मुदा कोनो घटनो तँ अनिवार्य नै होइत आकस्मिको होइ छै। जे सबहक संग घटबे करत? घटिओ सकैए, नहियोँ घटि सकैए। मन ओझड़ेलनि। किछु काल पछाति मनमे एलनि, जे मनुख ऐ धरतीपर जनम लैत अछि ओ मृत्युपर्यन्त हँसैत जीबए जाहैए। से कहाँ भऽ रहल छै। पहुलका जकाँ परिवारो नै रहल। असकर जीअबो कठिन अछि। दोसराक जरूरति सदति काल पड़ैए। भलहिं जिनगीक क्रिया निमाहि लेब मुदा मनक बेथा के सुनत। सभठाम ने तँ लोक कानि सकैए आ ने हँसि सकैए। परिवार तँ हँसै-कनैक जगहे छी। जौं से नै भेटए तँ गुड़-घा जकाँ तरे-तर सड़नि करैत रहत। जेते सड़नि करत तेते शरीरसँ गंध निकलबे करत, जइसँ कष्टो हएत आ औरुदा घटत। जखने औरुदा घटत तखने जिनगी सिकुड़त। जेते जिनगी सिकुड़त तेते मृत्यु करीब आैत। फेर मन ओझरा गेलनि। मन ओझराइते नजरि घुमौलनि तँ कौलेजक इतिहास विभागक प्रोफेसर हरिनारायणपर पड़लनि। हरिनारायणे बाबूटा एहेन जिज्ञासु रहथि जिनका आँखिसँ हृदैक वेदना, पहाड़पर सँ खसैत झड़नाक पानि जकाँ अनघोल करैत रहनि जे ‘बाप रे, अन्याय भऽ गेल।’ उमाकान्त ठूठ गाछ सदृश भऽ गेला। जइमे फूल-फड़क संग छाहरिओ अलोपित भऽ जेतनि। अपने जानटा लऽ कऽ पत्नी नै गेलखिन। असीम वेदनाक पहाड़ सेहो माथापर पटकि गेलखिन। सभ किछु छिड़िया जेतनि। केना समेटि पौता उमा भाय! की एकरे जिनगी कहबै?”
चेतना शून्य उमाकान्त दुनियाँक बाजारमे हरा गेला। चारू दिसक बाट बन्न बूझि पड़ए लगलनि। केम्हर जाएब? रस्ते नै। की ओ खरहोरिक ओहन गाड़ल कड़ची सदृश भऽ गेला जइसँ कोनो क्रिया नै भेनौं आन ओगरवाह बुझैए। अनासुरती मनमे जगलनि जे दुनियाँमे कियो अप्पन नै। जाधरि आँखि तकै छी ताधरि दुनियोँ अछि, नै तँ ओहो नै अछि। अपनहि करनीसँ कियो दुनियाँकेँ सुन्दर बनबैए आ कियो अधला। आगू जीबैले संगीक जरूरति सभकेँ होइ छै। आनक अपेक्षा हरिनारायणबाबू, लग बूझि पड़ै छथि। अखने हुनका ऐठाम जा अपन मनक बात कहबनि।
उमाकान्तकेँ देखिते दुनू हाथसँ दुनू बाँहि पकड़ि हरिनारायण अरियाति कऽ अपन कोठरीमे बैसा पत्नीकेँ पानि नेने आबए कहलखिन। बामा हाथमे लोटा दहिना हाथमे पानिसँ भरल चमकैत स्टीलक गिलास उमाकान्त दिस बढ़ौलखिन। पत्नी विहिन उमाकान्त नजरि निच्चाँ केने हरिनारायणक पत्नी-शोभाक हाथसँ गिलास लऽ पानि पीबए लगला। मुदा दू घोंट पछाति पानि कंठसँ निच्चाँ धसबे ने करनि। दोसर गिलास भरैले शोभा बामा हाथक लोटा दहिना हाथमे लैत उमाकान्तपर नजरि गाड़ने। ने उमाकान्त मुहसँ गिलास हटबैत आ ने पानि पीऐत। उमाकान्तक बेथा हरिनारायण बूझि गेलखिन। शोभा हाथक लोटा अपना हाथमे लैत कहलखिन-
“अहाँ चाह बनौने आउ। भायकेँ हम पानि पिआ दइ छियनि।” चाह बनबैले शोभा कीचेन रूम चलि गेली।
मुँहमे गिलास सटल उमाकान्तक मनमे अाबए लगलनि। जौं कहियो हरिबाबू हमरा ऐठाम जेता तँ किनका चाह बनबैले कहबनि। उमाकान्तकेँ विचारमे डुमल देखि हरिनारायण कहलखिन-
“भाय, अपनेसँ हम छोट छी मुदा एकरा धृष्टता नै बूझि दिलक धड़कन बुझू। अपने बेसी दुनियाँ देखलिऐ मुदा...।”
चैंकि कऽ उमाकान्त पुछलखिन-
“मुदा की?”
आइसँ पहिने मनुख जेते असुरक्षित जिनगी बितबै छल ओइमे बहुत कमी आएल अछि। सोलहन्नी सुरक्षित तँ नै मुदा पहुलका अपेक्षा सुरक्षित भेल अछि। ओना खतरा पहिनेसँ अधिक भऽ गेल अछि। मुदा बदलल रूपमे। पहुलका रूपमे सुरक्षित भेल अछि। जइसँ जिनगीक नमती सेहो बढ़ि रहल अछि। ओना पूर्वज शतायुकेँ सही औरुदा बुझै छथिन। मुदा ईहो बुझिनिहार तँ छथि जे चालीसकेँ घपचालीस बुझै छथि। ओहो ओहिना नै बुझै छथि। अखनो चालीस बर्खसँ ऊपर केते गोटे छथि जे पूर्ण स्वस्थ छथि? मुदा किछु बरख पूर्व धरि अस्सी बर्खसँ ऊपर गोटि-पंगरा पहुँचै छला। से आब अदहासँ बेसी पहुँचए लगल छथि। तँए, मोटा-मोटी नब्बेकेँ अाधार बना पुछलखिन-
“अपनेक आयु केतेक अछि?”
आयु सुनि उमाकान्त विस्मित भऽ गेला। हृदए बमकैत रहनि मुदा मुहसँ बोली निकलबे नै करनि। किछु काल बिलमि कहलखिन-
“पचास बरख।”
पचास बरख सुनि हरिनारायण उछलि कऽ बजला-
“अदहासँ किछु अधिक भेल अछि मुदा अदहा तँ बाँकीए अछि। अदहा लेल...।”
नम्हर साँस छोड़ि, उमाकान्त आँखि उठा कखनो हरिनारायणपर देथि तँ लगले नजरि निच्चाँ कऽ धरती देखए लगथि। मुस्कीआइत हरिनारायण कहलखिन-
“अपने दोसर बिआह कऽ लेल जाउ। जरूरी नै जे सभ औरत कुल्टे होइए। एहनो औरतक कमी नै जिनकामे मानवीय संवेदना गंगाक धार जकाँ सदिखन उमड़ैत रहै छन्हि। नारीक पहिल गुण मातृत्व छी, जेकरा प्रबल बनेबैले पुरुखक सहयोग जरूरी अछि। जखने अनुकूल परिस्थिति नारीक प्रति बनत तखने दुनियाँक रंग-रूप बदलल-बदलल बूझि पड़त।”
चाह पीब, विदा होइत उमाकान्त कहलखिन-
“अहाँक विचारसँ सहमत छी मुदा काजक भार अहाँपर।”
दुनू गोटे -उमाकान्त आ हरिनारायण- दू गामक। मुदा कोसे भरिक दूरी दुनूक बीच छन्हि। अपने गामक पच्चीस बर्खक यशोदियाक संतप्त जिनगी हरिनारायणक सोझहामे छन्हि। सोलह बर्खक देहरिपर जखनि यशोदिया पहुँचलि, अट्ठारह बर्खक गुणेश्वर, फूलक सुगंधकेँ भौरा जकाँ झपटि लेलक। जिनगीक हरिअर-हरिअर प्रलोभन देबाक संकल्प करैत, लोक-लाजसँ बँचैले, गाम छोड़ि दिल्ली चलि गेल। मुदा दिल्लीक सड़कपर जखनि दिन-राति बितए लगलै तखनि यशोदियाकेँ छोड़ि गुणेश्वर निपत्ता भऽ गेल। असकर यशोदिया बौअाए लगली। हारि-थाकि यशोदिया एकटा कोठीक शरणमे गेलि। आठ बर्खक पशुवत् जिनगी यशोदियाकेँ बदलैले बाध्य केलक। नव बाट ताकए लागलि। अपनाकेँ मृत बूझि एक राति सभ किछु छोड़ि पड़ा कऽ गाम आबि गेलि। गाम आबि हरिनारायणक पएर पकड़ि ताधरि कनैत रहलि जाधरि ओ बाँहि पकड़ि मनुखक जिनगी जीबैक भरोस नै देलखिन।
हरिनारायण परिवारमे यशोदिया रहए लगली। यशोदियाक मनमे तँ चैन आबि गेल मुदा हरिनारायणक बेचैनी बढ़ए लगलनि। समए पाबि, बिलटैत दू जिनगीकेँ जोड़ि एक परिवारकेँ लहलहाइत देखलनि। मनमे खुशी एलनि।
अखनि धरि उमाकान्त यशोदियाकेँ प्रोफेसर हरिनारायणक बहिन बुझै छला। यशोदियाक असली परिचए नै छेलनि तँए मनमे खुशी रहनि जे सभ्य परिवारक लड़की घरमे औती, जइसँ पहुलके जकाँ फेर परिवार अपन पटरीपर आबि आगू मुहेँ ससरए लगत।
दिन -लग्न- बेरागन छोड़ि हरिनारायण उमाकान्तकेँ पुछलखिन-
“अखनि तँ बिआहक समए नै अछि तखनि...।”
“एक-एक दिन पहाड़ लगि रहल अछि। बिआहक जे कोनो बंधन अछि से काँच सूतसँ बान्हल जाइत अछि। जइसँ सदिखन टुट-फाट होइत रहैए। तँए दुनूक -पुरुख-नारी- हृदैक योग हेबाक चाही?”
हरिनारायणक प्रश्नसँ उमाकान्त गुम्म भऽ कहलखिन-
“समए आ परिस्थितिकेँ देखैत...।”
उमाकान्त यशोदियाक बीच सौने मासमे बिआह भऽ गेल।
Subscribe to: Post Comments (Atom)


text:
आब ‘सेफ जोन’ नहि रहल नेपाल आ बिहार
दूनू देशक पुलिस मे भ रहल बेहतर तालमेल
पटना : भारत आ नेपालक बीच एक्सचेंज आफर अपराधी लेल मुश्किल क देलक अछि। कईटा अपराधी एहि एक्सचेंज आॅफर क तहत गिरफ्तार भ चुकल अछि। कहियो सेफ जोन मे अपराध क आराम करनिहार अपराधी आब भागल-भागल फिर रहल अछि। भटकल क गिरफ्तारी क बाद आब इ साबित भ गेल अछि जे भारतीय अपराधी लेल नेपाल आब सेफ जोन नहि रहल। ज्ञात हुए जे दूनू देश क बीच प्रत्यर्पण संधि नहि अछि, जेकर फायदा अपराधी एखन धरि उठबैत रहल अछि। मुदा आब दूनू देशक पुलिस बेहतर तालमेल क एक स एक अपराधी कए पकडि एक दोसर कए सुपुर्द क रहल अछि। एहि मे यासिन भटकल सन आतंकवादी सेहो शामिल अछि। यासिन भटकल क गिरफ्तारी मे महत्वपूर्ण भूमिकानिभेनिहार मोतिहारी क एसपी विनय कुमार कहैत छथि जे प्रत्यर्पण संधि नहि रहबा स तकनीकी दिक्कत त अछि मुदा बेहतर तालमेल स इ संभव भ रहल अछि। पिछला करीब 9 स 10 मास मे कई सौ अपराधी दूनू देश एक दोसर कए देलक अछि। इ अपराधी सब नहि केवल खूंखार छल, बल्कि ओ अपराधी सेहो पकड़ल जा रहल अछि जे छोट-मोट अपराध क नेपाल भागि जाइत छल। मोतिहारी क एसपी क कहब अछि जे एखन धरि केवल पूर्वी चम्पारण क 80 प्रतिशत भागल अपराधी नेपाल स गिरफ्तार कैल जा चुकल अछि। भारत आ नेपाल दूनू ठामक पुलिस अपराधी क पाछु लागल अछि। पहिने एहन स्थिति नहि छल। भारतीय पुलिस क नेपाल पुलिस क संग कोनो तालमेल नहि छल आ प्रत्यर्पण संधि नहि भेला स अपराधी अपराध केलाक बाद बेखौफ भ कए एक दोसर क देश मे शरण लैत छल, जेकर सीधा असर ओहि ठाम जनता पर पड़ैत छल। बॉर्डर क इलाका मे खौफ मे जीयब आम लोक क मजबूरी छल मुदा नव हालात स आम जनता सेहो खुश अछि। बहरहाल स्थानीय स्तर पर भ रहल एहि बेहतर तालमेल स न केवल अपराधी पकड़ल जा रहल अछि बल्कि दूनू देशक जनता क बीच एकटा नव विश्वास पैदा भ रहल अछि जे पिछला किछु साल मे टूटक कगार पर छल। आइ नेपाल पुलिस क पूरा सहयोग भेट रहल अछि। ज्ञात हुए जे इंडियन मुजाहिद्दीन क आॅपरेशनल हेड यासिन भटकल पिछला दू साल स आराम स नेपाल क पोखरा मे रहि रहल छल, मुदा अचानक एक दिन नेपाल पुलिस क सहयोग स बिहार पुलिस ओकरा धर दबोचलक। इ अपराधी क ऐक्सचेंज क सबस पैघ आफर छल। यासिन भटकल कए गिरफ्तार करब कोनो आसान काज नहि छल। बार्डर स कई सौ किलोमीटर दूर ओ अपन सुरक्षा घेरा मे रहि रहल छल। सबस पहिने ओकरा एकटा मस्जिद मे नवाज पढ़ैत मुखबिर देखलक, जेकर निशानदेही पर एक पैघ आपरेशन कए अंजाम देल गेल। इ संभव भ पाओल नेपाल पुलिस क मदद स। दोसर दिस यासिन भटकल क गिरफ्तारी क एवज मे बिहार पुलिस कम स कम पांच नामी खूंखार अपराधी कए नेपाल कए सौंप देलक अछि, जेकरा कई साल स नेपाल पुलिस ताकि रहल छल। हांलाकि इ अलग बात अछि जे प्रत्यर्पण संधि नहि भेला स एहन गिरफ्तारी क जगह कए तकनीकी तौर पर बॉर्डर बताओल जाइत अछि। ताजा शिकार मे फौजी सिंह, सुनील जयसवाल, बबलू दुबे आदि गिरफ्तार भ चुकल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text: उरुग्वे (i;[५]स्पेनी उच्चारण: [uɾuˈɣwai̯]), आधिकारिक रूपमे रिपब्लिका ओरिएन्ताल देल उरुग्वाई (स्पेनी: República Oriental del Uruguay) दक्षिण अमेरिकाक एक सार्वभौम समपन्न देश छी । उरुग्वेक पश्चिममे अर्जेन्टिना पूर्व आ उत्तरमे ब्राजिल दक्षिणमे रियो दे ला प्लाटा आ दक्षिणपूर्वमे एटलान्टिक महासागर रहल अछि । उरुग्वेक जनसङ्ख्या ३,४४,००६ रहल अछि [२] जहिमे १८ लाख जनसङ्ख्या उरुग्वेक राजधानी आ सबसँ पैग शहर मोन्टेभिडियोमे बसोबास करैत अछि । १,७६,००० वर्ग किलोमिटर (६८,००० वर्ग माइल) क्षेत्रफल रहल उरुग्वे दक्षिण अमेरिकाक देश सुरिनेमक बाद दोसर सभसँ छोट राष्ट्र छी । [६]


text:
खबर अछि जे बैरगनिया एसएसबी कैंप पर तैनात किछ जवान के स्कूली लड़की संग छेड़छाड़ करला पर जखन लोक विरोध करलक तखन एसएसबी
जवान लोक सभ के बड़ पीटलक.
लोक सभ के कहनाए छनि जे शुक्रवार सांझ के जखन लड़की सभ स्कूल के पढ़ाई खत्म करि घर लौट रहल छलीह तखन एसएसबी जवान किछ टोंट कसि बदतमीजी करलक.
लड़की सभ अपन-अपन गार्जियन के एहि बारे मे शिकायत करलीह तं लोक सभ एकर शिकायत करय कैंप पर पहुंचलाह. शिकायत सुनय के जगह दूटा लोक के जमिs क पीट देल गेल. एहि के बाद लोक सभ के गुस्सा भड़कि गेलन्हि.
ओ सभ कैंप पर धावा बोलि देलखिन्ह.
मगर बाद मे बातचीत के बाद मामला सुलैट गेल.
लेकिन शनि दिन मामला फेर भड़कि गेल जेहि के बाद सैकड़ों लोक कैंप के घेर लेलखिन्ह. पाथर-रोड़ा सेहो फेंकल गेल. एहि पर जवान सभ गोलीबारी करय लागलखिन्ह जेहि सं एक लोक के मारल जाए आओर किछ लोक के घायल होए के खबर अछि.
घायल होए वाला मे किछ एसएसबी के जवान सेहो शामिल अछि.
सभ बड़का...आला अफसर सभ बैरगनिया पहुंचि कैंप करि रहल छथिन्ह. मुख्यमंत्री नीतीश कुमार मामला के बारे में 24 घंटा के अंदर डीजीपी अभयानंद सं रिपोर्ट मांगलखिन्ह.
लोक सभ खिसिया क बैरगनिया जाए वाला सभ रास्ता बंद करि देने छथिन्ह. पूरा इलाका मे तनाव बनल अछि.
एसएसबी के लsक लोक मे काफी गुस्सा अछि.
एहन पहिन बेर नहि भेल अछि जे बिहार मे एसएसबी जवान गुंदागर्दी पर उतारु भेल अछि. एहि सं पहिने मधुबनी के राजनगर आओर सीमांचल इलाका मे सेहो जमि क उत्पात मचौने छल.
राजनगर मे तं एसएसबी जवान सभ मर्द...महिला जे सामने आएल छल सभ के जमि क पीटने छल.
सरकार के एहि पर ध्यान देबय पड़त जे ई लोक के...सीमा के सुरक्षा के लेल अछि आ फेर लोक के परेशान करय लेल... लोक के सरेआम इज्जत उतारय लेल.


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Thursday, 31 October 2013
गजल
गजल-4
जौं बूझी तऽ जहरी जर्दा जड़ा रहल अछि लोकक जिनगी
सिगरेट चीलम गांजा गला रहल अछि लोकक जिनगी
चौक-चौबट्टी दारु केर भट्टी बनल बिनाशक बीखशाला
चिखना कटिया तारी में लुटा रहल अछि लोकक जिनगी
रंग-बिरही पुरिया पाकिट धऽ नवतुरियाक रंग देखू
चिबा-चिबा बिख गुटका चिबा रहल अछि लोकक जिनगी
नोतल केंसर आबि रहल छै फोंक करै लेल जिनगी कऽ
धन-संम्पति लुटा लुटा कना रहल अछि लोकक जिनगी
नशाखोरक जिनगी देखियौ भरल जुआनी बूढ बनल
दांत टूटि आ डांड़ लीबि लिबा रहल अछि लोकक जिनगी
फेर न भेटत जिनगी बाबू जौं एकरा बरबाद करब
तोरियौ नशाक जाल जे फंसा रहल अछि लोकक जिनगी
लय संकल्प करू दृढ़ निश्चय फेकी सभटा दुर्गुन ‘राम’
देखू सोचू बूझू कोनाकऽ हरा रहल अछि लोकक जिनगी
वर्ण – २२
तिथि: ३१/१०/२०१३
© राम कुमार मिश्र
गजल/आलेखक लेखक/प्रस्तुतकर्ता छथि: Ram Kumar Mishra at 10/31/2013 01:40:00 pm No comments: एहि पोस्टक लिंक।
खोजबीनक कूट-शब्द: गजल, राम कुमार मिश्र
गाम छोड़ति हम कानि गेलहुँ, बाम भेलइ दिन जानि गेलहुँ, नेह टूटल सब बन्धु छूटल , भाग भूटल हम मानि गेलहुँ, © राम कुमार मिश्र
Wednesday, 23 October 2013
गजल
लदने नै अनेरे लाश छी कान्हपर
जीवन केर सबटा आश छी कान्हपर
दिन भरि जे कमेलौं ओकरे दाम अछि
ढाकीमे बुझू नै घास छी कान्हपर
खूजल उक जकाँ कोना फरफराइ छी
नै रखने मनुक्खक भाष छी कान्हपर
भैया भेल नेता आब नै हम डरब
रखने हाथ सदिखन खास छी कान्हपर
कुक्कुर पोसि नव-नव साहबी केर ‘मनु’
दू कट्ठा बचेने चास छी कान्हपर
(बहरे कबीर, मात्रा क्रम – २२२१-२२२१-२२१२)जगदानन्द झा ‘मनु’
गजल/आलेखक लेखक/प्रस्तुतकर्ता छथि: जगदानन्द झा 'मनु' at 10/23/2013 06:51:00 pm No comments: एहि पोस्टक लिंक।
खोजबीनक कूट-शब्द: गजल, जगदानन्द झा 'मनु'
Tuesday, 22 October 2013
सूर्योदयसँ पहिने सूर्यास्त
"सूर्यास्तसँ पहिने" ई नाम छन्हि राजेन्द्र विमल जीक गजल संग्रहक। ऐ संग्रहक भूमिका केर अंतिम भागमे विमल जी लिखै छथि जे ई मैथिलीक पहिल संग्रह अछि जाहिमे 100 ( एक सए ) गजल प्रस्तुत कएल गेल अछि। मुदा हमरा जनैत 1985मे प्रकाशित गजल संग्रह " लेखनी एक रंग अनेक " जे की रवीन्द्र नाथ ठाकुरकेँ छन्हि ताहिमे कुल 109टा गजल देल गेल छै आ संगे-संग कता सेहो छै। तखन विमल जीक ऐ पहिल सन घोषणाकेँ की मतलब ?
ई भए सकैए जे विमल जी एकरा नेपालीय मैथिलीकेँ संदर्भमे लिखने होथि मुदा तखन तँ आर गड़बड़ ............ कारण विमल जीक ऐ संग्रहमे कुल 4 ( चारि) टा गजल एहन अछि जे की दोहराएक गेल छै। मतलब जे जँ शुद्ध रूपसँ देखी तँ ऐ संग्रहमे कुल ९६टा गजल अछि। हमरा विमल जी एहन लोकसँ ई उम्मेद नै छल जे ओ " पहिल "केँ फेरमे पड़ि एहन काज करताह। इतिहासकेँ अपना फायदा लेल गलत करताह। आब नेपालक सुधि समीक्षक सभ कहताह जे की बात छै। हमर ई टिप्पणी मात्र इतिहास शुद्धता लेल छै। गजल संख्या 19 आ 20 एकै गजल अछि। 29 आ 30 एकै गजल अछि। 31 आ 33 एकै गजल अछि। तेनाहिते 56 आ 61 एकै गजल अछि।...
जँ गंभीरता पूर्वक पढ़ल जाए तँ राजेन्द्र विमल जीक कथित गजल संग्रह
" सूर्यास्तसँ पहिने
" मे बहुत रास एहन रचना भेटत जे की मात्र गीत अछि गजल नै। पता नहि चलि रहल अछि जे गीतकेँ गजल संग्रहमे कोन काज छै।.......................
राजेन्द्र विमल जीक कथित गजल संग्रहमे बहुत रास गीत सभ सेहो अछि। तँ देखल जाए कोन-कोन गीत अछि---पृष्ठ संख्या--1,2,3,14,19,20,23,27,34,42,आ 47क दोसर कथित गजल गीत अछि। तेनाहिते पृष्ठ संख्या--4,7,8,9,10,11,16,18,29,31,32,36,39
पर कथित रचना बिना बहरक गजल भए सकैत छल मुदा लेखक ओकरा कविता बला ढ़ाँचामे देने छथि। आन कथित गजल सभ गजलक ढ़ाँचामे अछि तँए हम ई मानबा लेल बाध्य भए जाइत छी जे कविताक ढ़ाँचा बला सभ कविता अछि। कारण विमल जीकेँ कविताक ढ़ाँचा आ गजलक ढ़ाँचामे नीक जकाँ अंतर बूझल छन्हि। आ एकर प्रमाण ओ अपन कथित संग्रहमे सेहो देने छथि।
चूँकि ऐ आलोचनाक प्रारम्भिक भाग २०१२क मध्यमे फेसबुकपे
देने रही आ तइ क्रममे एहमर एही आलोचनापर किछु टिप्पणी आएल। ऐ टिप्पणीमे प्रेमर्षि जी एकरा प्रेसक गड़बड़ी कहलन्हि। चलू ओतए धरि ई बात मानल जा सकै छै......................मुदा गीत आ कविताकेँ गजल कहि पाठककेँ बेकूफ बनेबाक आ रेकार्ड बनेबाक सेहन्ता किनका रहल हेतन्हि। आचार्य राजेन्द्र विमल जीकेँ वा प्रेस बलाकेँ..........................................
तँए जँ कदाचित संख्या बला गड़बड़ी प्रेससँ भेल छै तैयो गीत आ कविता बला गड़बड़ी तँ विमले जीक छन्हि। दोसर गप्प जे मानि लिअ ई प्रेसक गड़बड़ी छै आ ऐ संग्रहक सभ रचना गजल अछि तैयो संदेहक घेरामे विमल जी छथि मात्र विमल जी नै मैथिली गजल ( कथिते बला ) संबंधी ज्ञान सेहो संदेहक घेरामे अछि कारण जखन १९८५एमे १०९ बला गजल संग्रह प्रकाशित भेलै...
तखन विमल जीक घोषणा मात्र पहिल बला बेमारीक लक्षण अछि। तँ आब चलू कने फेसबुक परहँक ओइ बहस दिस जे की ऐ आलोचनापर जे की हमरा आ धीरेन्द्र प्रेमर्षि जीक भेल छल---(
हलाँकि ई बहस ऐ ठाम हम ऐ द्वारे दए रहल छी जैसँ पाठक ई बुझथि जे मैथिलीमे आलोचना नै सहबाक जड़ि कते गँहीरमे गेल अछि)------------
अइ बातपर एम्हर बहस भऽ चुकल छै। प्रकाशकक गलतीक कारणे किछु गजलक पुनरावृत्ति भेल छै। मैथिलीमे ई बड भारी समस्या छै जे लेखनमे जतेक ध्यान देल जाइ छै तते प्रकाशनक क्रममे होबऽ वला काजमे नइ। जहाँतक इतिहासक जे बात अछि ताहि सन्दर्भमे शायद अहाँ जनैत हएब जे रवीन्द्रनाथ ठाकुरजीक पोथीमे गजल कत आ शायरी सेहो सम्मिलित छनि। नेपालक सन्दर्भमे पहिल सम्पूर्ण मैथिली गजल सङ्ग्रह अवश्य कहल जा सकैए। ओना मिश्रित संग्रहक रूपमे रामभरोस कापडि आ राजविराजक एक कोनो माझी सेहो गजलक पोथी बाहर कऽ चुकल छथि।
about an hour ago · Unlike · 1
Ashish Anchinhar कता आ शायरी छोड़ि कुल 109टा गजल देने छथिन्ह रवीन्द्रनाथ ठाकुर। प्रकाशक केर गलती भए सकै छै मुदा भूमिका तँ विमले जीक छन्हि।...
about an hour ago · Like
Ashish Anchinhar शायद अहाँ ईहो जनैत हएबै जे कता, रुबाइ आ अन्य शायरी विधा ( खाली नज्म छोड़ि) गजलक अंतर्गत अबै छै।...
about an hour ago · Like
आशिषजी, अहाँ ओइ माध्यमसँ काज कऽ रहल छी जकर सम्पूर्ण नाथ, पगहा अहाँक हाथमे रहैए। मुदा छापा माध्यम एहन होइ छै जइमे अहाँक सभ कएल धएल पानि भऽ सकैत अछि जँ प्रेसमे काज कएनिहार किछु गडबड कऽ देलक तँ। भूमिका बाँकी सभ चीज छपि गेलाक बाद नइ भऽ सामान्यतया आरम्भेमे लिखल जाइ छै। विमल सर सएटा गजल आ तदनुरूप भूमिका लीखिकऽ छापऽ लेल देने रहखिन। प्रकाशनमे संलग्न व्यक्तिसभ मेहीँ आँखिएँ नहि देखि सकल हेथिन आ किछु गजलक पुनरावृत्ति भऽ गेल हेतै। अहाँक जानकारीक लेल कहि दी जे ई गलती सभसँ पहिने हमरा विमले सर देखौलनि। आब अहाँक कहब ई जे जखन अइ तरहेँ गलती भऽकऽ आबि गेलै तँ की विमल सर सभ किताबके जरा दितथिन? क्यो व्यक्ति जँ तकनिकी आ शारीरिक रूपेँ सभ कार्य स्वयं करबामे सक्षम नहि अछि तँ एकर मतलब ई नइ होइ छै जे ओकर कोनो एक बातकेँ लऽकऽ ओकरा लुलुआ देल जाए। अहाँक जानकारीक लेल इहो कहि दी जे विमल सरक दू सयसँ बेसी गजल जहिँतहिँ छिडिआएल पडल हेतनि। हँ, जँ अहाँके किछु कहबाके छल तँ ओइ पोथीक भूमिकाक सन्दर्भमे कहि सकैत छलियैक जे बहुत विद्वतापूर्णसन देखल जाइतहुँ पोथीमहक गजलसभसँ तादात्म्य स्थापित नहि कऽ पबैत अछि।
51 minutes ago · Unlike · 1
Ashish Anchinhar अहाँ एकरा गलत संदर्भमे लए रहल छिऐ। ई मात्र इतिहास शुद्धता लेल छै। व्यतिगत रूपसँ ऐमे हम किछु नै कहि सकैत छी।..
41 minutes ago · Like · 1
Dhirendra Premarshi अहाँके पल्लवक गजल अंक भेटल?
Dhirendra Premarshi जखन अहाँ 'प्रकाशक केर गलती भए सकै छै मुदा भूमिका तँ विमले जीक छन्हि।' लिखबै तँ ओकर आशय गलते लगै छै। अभियानीसभकेँ बहुतो बातक अन्तर्वस्तुकेँ सेहो बूझैत इतिहासक शुद्धिकरण करैत चलबाक चाही।
ऐ वार्तालापसँ एकटा गप्प ईहो निकलैए जे प्रेमर्षिजीकेँ गजल परम्पराक कोनो जानकारी नै छन्हि। अरबी-फारसी-उर्दूमे " दीवान " शब्दक प्रयोग कएल जाइत छै जैमे गजल, कता, रुबाइ, नज्म आदि सभ रहै छै। जेना दिवाने गालिब ( मने गालिब केर एहन संग्रह जैमे गजल, कता, रुबाइ, नज्म आदि संग्रहीत छै, तेनाहिते दीवाने मीर, दीवाने नासिख, आदि भेल। हँ, आधुनिक युगमे किछु उर्दूक गजलकार सभहँक एहनो दीवान अछि जैमे खाली गजल छै। मुदा तँए अहाँ ई कहि देबै जे नै खाली पोथीमे गजले रहबाक चाही तँ से कतौसँ उचित नै.......... एकटा गप्प आर प्रेमर्षिजी विमलजीक समर्थनमे एते धरि कहै छथि जे.." क्यो व्यक्ति जँ तकनिकी आ शारीरिक रूपेँ सभ कार्य स्वयं करबामे सक्षम नहि अछि तँ एकर मतलब ई नइ होइ छै जे ओकर कोनो एक बातकेँ लऽकऽ ओकरा लुलुआ देल जाए। " आब ई देखू जे जँ ऐ अधारपर हम विमलजीकेँ जँ लुलुआ (आलोचनाकेँ हम लुलुएनाइ नै बूझै छी ई प्रेमर्षिजीक विचार छन्हि) नै सकै छी तँ फेर मात्र एकटा अधारपर प्रेमर्षिजीक रवीन्द्रनाथ ठाकुरकेँ इतिहाससँ बाहर किएक क' देलखिन्ह? ऐ प्रश्नक उत्तर हम मात्र भविष्यसँ चाहै छी।
ऐ वार्तालापकेँ कात करैत हमरा लोकनि फेर चली विमल जी पोथीपर।
विमलजी अपन पोथीमे गजलक परिभाषा, तत्व, बहर आदिक वर्णन केने छथि (मुदा अपूर्ण रूपसँ खास क' बहरक लेल)। ओना ई विवरण अनचिन्हार आखरपर २००९सँ प्रकाशित छै आ विमल जीक ई पोथी २०११मे आएल छन्हि। विमलजी स्वयं इंटरनेट ओ फेसबुकपर छथि। मुदा विमलजी द्वारा देल गेल विवरण पढ़लापर ई प्रश्न अबैत अछि जे पोथीक भित्तर देल गेल गजल सभमे ई बहर, तत्व आदि किएक नै अछि ? एकर बहुत रास कारण भ' सकैए मुदा हमरा बुझने सभसँ प्रमुख कारण छै जे मात्र विद्वता देखब' लेल ई विवरण कतौसँ सायास लेल गेल छै ( मने ईंटा किनको, सीमेन्ट किनको आ घर बनल विधायक जीक)। तँए भूमिकामे देल गेल विवरण आ भित्तरक गजल सभमे दूर-दूर धरि ताल-मेल नै बैसैए।
ऐ पाँति धरि अबैत-अबैत अहाँ सभ बूझि गेल हेबै जे ऐ गजल संग्रहमे बहुत झोल-झाल छै। मात्र व्याकरणक दृष्टिएँ नै नैतिक दृष्टिकोणसँ सेहो। ओना जँ भावना आ व्याकरण ठीक रहैत तँ ऐ संग्रहक किछु गजल नीक बनि पड़ैत जेना की ५३म गजल, ८३म गजल आदि। किछु गजल नीक जकाँ नेपालक राजनीतिकेँ घेरने अछि तँ किछु गजल पूरा मैथिली समाजकेँ । भाव आ बिंब तँ प्रायः मैथिलीक हरेक लेखकक नीक रहैत छनि तँ हिनकर किए खराप हेतन्हि। हिनको भाव पक्ष नीक छन्हि।
गजल/आलेखक लेखक/प्रस्तुतकर्ता छथि: Ashish Anchinhar at 10/22/2013 10:13:00 am No comments: एहि पोस्टक लिंक।
Subscribe to: Posts (Atom)